text:
Wahyu
Chapter 3
"Keu malaikat jeumaáh di Sardis, tuléh kheueh lagée nyoe: Nyoe kheueh peusan nibak Gobnyan nyang na tujoh boh roh nibak Allah dan ban tujoh boh bintang nyan. Ulôn kuteupeue peue nyang gata peubuet. Jipeugah gata udeb, padahai gata maté!
2 Sabab nyan, beudôh kheueh, dan peukong kheueh peue nyang mantong na nibak gata sigohlom atra nyan maté banmandum. Sabab Lôn teumé bahwa peue nyang gata peubuet, gohlom sapeue pih nyang sampoereuna dikeue Po teu Allah.
3 Ngon lagée nyan, ingat kheueh lom peue nyang ka lheueh teupurunoe keu gata yoh awai ilée dan peue nyang ka gata deungoe. Amai kheueh nyan dan meutobat kheueh nibak banmandum desya-desya gata. Meunyoe gata hana tabeudôh, Ulôn teuma teuka bak gata lagée pancuri; dan gata hana tateupeu pajan watée jih Ulôn teuka.
4 Teuma lamkawan gata di Sardis mantong na ureuëng nyang keumiet mangat peukayan jih teutab gleh. Awaknyan teuma jijak meusajan-sajan ngon Lôn sira teungui peukayan putéh, sabab awaknyan patot that keuhai nyan.
5 Keu awaknyan nyang meunang teuma teubri peukayan jubah putéh. Nan awaknyan teutab hana Lôn sampoh lam Kitab Ureuëng Udeb. Dan dikeue Bapak Lôn dan malaikat-malaikat, awaknyan laju Lôn peugah bahwa nyan na kheueh milék Lôn.
6 Barang sigasoe hase jideungoe, bah kheueh jisimak peue nyang geupeugah lé Roh Allah ubak jeumaáh-jeumaáh!"
7 "Keu malaikat jeumaáh di Filadelfia, tuléh kheueh lagée nyoe: Nyoe kheueh peusan nibak Gobnyan nyang suci dan seujati. Gobnyan kheueh nyang mat gunci nyang na bak Nabi Daud; meunyoe Gobnyan nyang peuhah, hana meusidroe pih nyang hase jitôb atra nyan, dan meunyoe Gobnyan nyang tôb, hana meusidroe pih nyang hase jipeuhah.
8 Ulôn kuteupeue peue nyang gata peubuet. Ulôn kuteupeue bahwa gata hana padub na teuga; gata ka taturot nyang Ulôn purunoe dan seutia bak Ulôn. Keugata ka Ulôn peuhah saboh pintoe, nyang hana hase jitôb lé soe mantong.
9 Ingat kheueh nyoe: Ureuëng-ureuëng nyang jeuet keu umat Iblih nyan, tukang meusulet nyang jiaku droe jih Yahudi padahai kon, teuma Lôn peujeuet jihnyan akhé jih jijak sujut dikeue gata. Dan awaknyan teuma jiteupeue bahwa Ulôn kugaséh gata.
10 Sabab gata ka taturot peurintah Lôn mangat beuteukon, Ulôn pih Lôn lindong gata nibak masa susah nyang jiteuka bansigom donya. Hai nyan teujadi keu teu-ujoe banmandum ureuëng nyang na ateueh rhueng bumoe.
11 Ulôn reujang kuteuka! Jaga kheueh beugét-gét peue nyang na nibak gata, mangat bék na meusidroe pi nyang jireupah hadiah keumeunangan gata.
12 Ureuëng nyang meunang, teuma Lôn peujeuet sibagoe taméh lam Baét Suci Allah Lôn, dan jihnyan tinggai nibak teumpat nyan siumu masa. Nan Allah Lôn, dan nan banda Allah Lôn -- na kheueh Yerusalem barô nyang jitreun lam syeuruga, nibak Allah Lôn -- teuma Lôn tuléh nibak droe ureuëng nyan. Meunan cit nan Ulôn nyang barô teuma Lôn tuléh nibak droe jih.
13 Barang sigasoe hase jideungoe, bah kheueh jisimak peue nyang geupeugah lé Roh Allah ubak jeumaáh-jeumaáh!"
14 "Keu malaikat jeumaáh nyang na di Laodikia, tuléh kheueh lagée nyoe: Nyoe kheueh peusan nibak Sang Amin, Saksi nyang seutia dan beutôi, sumber nibak peue-peue mantong nyang geucebta lé Po teu Allah. 15 Ulôn kuteupeue peue nyang gata peubuet; Ulôn kuteupeue gata hana leupie dan hana teuma seu-uem. Nyang sibeuna jih gata sapeue lam dua nyan!
16 Teuma gata seu-uem seu-uem gukée; seu-uem hana, leupie pih hana. Nyang kheueh sabab jih gata Lôn peumuntah uluwa lam babah Lôn.
17 Gata tapeugah, 'Kamoe kaya dan peue-peue mantong na; nibak kamoe hana kureueng sapeue.' Teuma gata hana tateupeu padub na meularat dan padub na seudeh jih keuadaan gata! Gata gasien, teulon dan buta.
18 Sabab nyan Ulôn naseuhat gata mangat tabloe nibak Ulôn méuh, na kheueh méuh nyang aseuli, mangat gata jeuet keukaya. Meunan cit jakbloe cit teuma peukayan putéh nyang na bak Lôn mangat gata na peukayan dan teutôb keuadaan gata nyang teulon dan that-that malée nyan. Meunan cit bloe cit teuma ubat keuteu siliek bak mata gata mangat gata jeuet takeumalon.
19 Ureuëng-ureuëng nyang Ulôn gaséh, awaknyan kheueh nyang Ulôn seugah dan Lôn seunuét. Lé sabab nyan bah kheueh gata meuseumangat, dan meutobat kheueh nibak desya-desya gata.
20 Ngieng kheueh! Ulôn dong bak babah pintoe dan Lôn keutok. Meunyoe na ureuëng nyang jideungoe su Lôn, dan jipeuhah pintoe, Ulôn teuma kutamong jak meurumpok ngon jihnyan; Ulôn teuma ku makheun meusajan-sajan ngon jih nyan dan jih nyan jimakheun teuma meusajan-sajan ngon Ulôn.
21 Awaknyan nyang meunang, teuma kubri idhin jiduek nibak takhta Lôn meusajan ngon Lôn, saban lagée Lôn keudroe pih ka meunang dan jinoenyoe teuduek ngon Bapak Lôn nibak takhta Gobnyan.
22 Barang sigasoe jeuet jimeudeungoe, bah kheueh jisimak peue nyang jipeugah lé Roh Allah ubak jeumaáh-jeumaáh!"


c: text/html

text:
Gema Jum’at, 29 April 2016
Oleh : Hasbi Burman
Assalamu’alaikum tangtung geumilang
Agama Islam tapeu kong teuma
Seubab lawet nyou seu akan guyang
Meuguncang guncang bade bencana
Dalam sya e nyou lon peu et peusan
Inong ngon agam bek peu buet desya
Beuna tapateh nyang suroh Tuhan
Peudong seumbahyang deungon puasa
Ngon laen laen beu tameu iman
Pakon lam badan iman teuh hana
Bek lale gadoh mengon ngon syetan
Geutanyo Islam irayu goda
Bagi peumimpin pih ulon peusan
Keupeu neu reugam anggaran negara
Le that koropsi ban sigom alam
Meu kuyan kuyan ji uet le buya
Leubeh bahaya buet koropsi nyan
Peng rakyat awam keupeu neu saba
Meubacut tanle takot keu Tuhan
Berdendang sayang ngon peng negara
Rap rata peurte pie lagee nyan
Kucing-kucingan deungon KPK
Ho ho tadeu ngo dum meunan macam
Pakon lagee nyan di Indonesia
Adak di Aceh pih meu nan macam
Rame ureung pham lagee nyan cara
Rakyat lam nanggroe ka habeh mumang
Ngan blou maka nan meuada kala
Oh nou keuh dilee lagee peuneusan
Simak e rakan tuha ngon muda
Nyang peunteng jinoe tajaga Islam
Agama Tuhan Allah Ta’ala
Banda Aceh, April 2016
Gema Jum’at, 29 April 2016

robotstxt: allowed

filter: keep


text:
Teubileueng
Chapter 29
Nibak tanggai sa buleuen tujoh gata harôh gata iébadat seucaya meujeumaáh ngon meusapat, dan hana jeuet gata peubuet buet nyang brat-brat. Nibak uroe nyan beureuguih-beureuguih harôh gata yueb.
2 Gata peuseumah kheueh ubak TUHAN keureubeuen teutot na kheueh saboh leumô agam nyang mantong muda, saboh bubiri agam dan tujoh boh aneuëk bubiri nyang mantong meu umu sithon, maséng-maséng atranyan nyang hana meubacut pi meucupa. Bée keureubeuen nyang mangat nyan keubit that-that galak até TUHAN.
3 Gata peuseumah kheueh teuma keureubeuen sajian nyang geupeu wajéb, na kheueh teupông nyang teujampu deungon minyéuk zaiton: lhée kilo gram keu leumô agam, dua kilo gram teuma keu bubiri agam,
4 dan sikilo gram teuma keu tieb-tieb saboh aneuëk bubiri.
5 Gata peuseumah kheueh teuma saboh kaméng agam, keu keureubeuen peu amphon desya. Deungon caranyan gata ka gata peubuet upacara teupeu sampôh dumna desya umat.
6 Keureubeuen-keureubeuen nyan na kheueh sibagoe sinamah ubak keureubeuen nyang teutot nyang teupeuseumah meusajan-sajan deungon keureubeuen sajian jihnyan, nibak tanggai sa di tieb-tieb buleuen. Meunan cit sibagoe keureubeuen sinamah keu keureubeuen nyang teutot uroe-uroe nyang teupeuseumah meusigoe-sigoe deungon keureubeuen sajian dan keureubeuen ié anggô jihnyan. Bée keureubeuen nyang mangat nyan keubit that-that galak até TUHAN.
7 Bak tanggai siploh buleuen tujoh gata harôh gata peuna iébadat seucara meujeumaáh. Bak uroenyan gata harôh gata puasa dan hana teuma jeuet gata meukeureuja.
8 Gata peuseumah kheueh ubak TUHAN saboh leumô keu keureubeuen nyang teutot dan leumô nyang mantong muda lom teuma nyang agam, saboh bubiri agam dan tujoh boh aneuëk bubiri agam nyang meu-umu sithon, maséng-maséng nyang hana keunong cupa mubacut pi. Bée keureubeuen nyang mangat nyan keubit that galak até TUHAN.
9 Gata peuseumah cit teuma keureubeuen sajian nyang teupeuwajéb, na kheueh teupông meujampu deungon minyéuk zaiton: lhée kilo gram keu leumô agam, dua kilo gram keu bubiri agam,
10 dan sikilo gram keu tieb-tieb saboh aneuëk bubiri.
11 Meunan cit gata peuseumah teuma saboh kaméng agam keu upacara teupeu amphon desya umat, seulaén keureubeuen teupeu amphon desya dan keureubeuen nyang teutot uroe-uroe meusajan ngon keureubeuen sajian dan keureubeuen ié anggô nyang teupeuseumah nibak uroe nyan.
12 Bak tanggai limong blaih buleuen tujoh gata harôh gata peuna iébadat seucara meujeumaáh, dan hana jeuet gata peubuet buet nyang brat-brat. Nyang treb jih tujoh uroe gata harôh tapeuna peurayaan keu teuhoreumat TUHAN.
13 Bak uroe nyang keuphon gata peuseumah kheueh ubak TUHAN keureubeuen teutot na kheueh lhée blaih boh leumô agam muda, dua boh bubiri agam nyang mantong muda, dan peuet blaih boh teuma aneuëk bubiri agam nyang umu jih sithon, maséng-maséng beulatang nyan hana meucupa mubacut pi. Bée keureubeuen nyang keubit mangat nyan biet-biet that galak até TUHAN.
14 Tapeuseumah kheueh teuma keureubeuen sajian nyang teupeuwajéb lagée teupông meujampu ngon minyéuk zaiton: lhée kilo gram keu tieb-tieb saboh leumô agam, dua kilo gram keu tieb-tieb saboh bubiri agam,
15 dan sikilo gram teuma keu tieb-tieb aneuëk bubiri. Meusigoe-sigoe deungon keureubeuen sajian nyan harôh kheueh teuma teupeuseumah keureubeuen ié anggô nyang teupeureulée.
16 Seulaén nibak nyan tapeuseumah kheueh teuma saboh kaméng agam keu keureubeuen teupeu amphon desya. Keureubeuen nyan na kheueh sibagoe keureubeuen seunamah ubak keureubeuen nyang teutot uroe-uroe meusigoe ngon keureubeuen sajian dan keureubeuen ié anggô.
17 Bak uroe nyang keu dua gata peuseumah kheueh teuma dua blaih boh leumô agam nyang mantong muda, dua boh bubiri agam, dan peuet blaih boh teuma aneuëk bubiri agam nyang meu-umu sithon, maséng-maséng atra nyan nyang hana keunong mucupa mubacut pi.
18 Gata peuseumah kheueh teuma meusigoe-sigoe deungon nyan keureubeuen-keureubeuen nyang laén lagée nyang teupeureulée keu uroe nyang phon.
20 Bak uroe nyang keulhée gata peuseumah kheueh teuma siblaih boh leumô agam nyang mantong muda, dua boh bubiri agam, dan peuet blaih boh aneuëk bubiri agam nyang meu-umu sithon, maséng-maséng atra nyan nyang hana keunong cupa mubacut pi.
21 Gata peuseumah kheueh teuma meusigoe-sigoe deungon nyan banmandum keureubeuen nyang laén lagée nyang teupeureulée nibak uroe-uroe nyang phon.
23 Bak uroe nyang keu peuet gata peuseumah kheueh siploh boh leumô agam nyang mantong muda, dua boh bubiri agam, dan peuet blaih boh teuma aneuëk bubiri agam nyang mantong meu-umu sithon, maséng-maséng nyang hana keunong cupa mubacut pi.
24 Meusigoe deungon nyan gata peuseumah kheueh teuma keureubeuen nyang laén lagée nyang teupeureulée keu uroe-uroe nyang phon.
26 Bak uroe nyang keulimong tapeuseumah kheueh teuma sikureueng boh leumô agam nyang muda-muda, dua boh teuma bubiri agam, dan peuet blaih boh aneuëk bubiri nyang meu-umu sithon, maséng-maséng atranyan nyang hana meucupa mubacut pi.
27 Meusigoe deungon nyan gata peuseumah kheueh teuma keureubeuen nyang laén lagée nyang teupeureulée keu uroe nyang phon.
29 Bak uroe nyang keunam tapeuseumah teuma lapan boh leumô agam nyang muda, dua boh teuma bubiri agam, peuet blaih boh aneuëk bubiri agam nyang meu-umu sithon, maséng-maséng nyang hana keunong cupa mubacut pi.
30 Meusigoe deungon nyan gata peuseumah kheueh teuma banmandum keureubeuen nyang laén lagée nyang teupeureulée keu uroe nyang phon.
32 Bak uroe nyang keu tujoh tapeuseumah kheueh teuma tujoh boh leumô agam nyang mantong muda, dua boh bubiri agam, dan peuet blaih boh aneuëk bubiri agam nyang mantong meu-umu sithon, maséng-maséng atra nyan nyang hana meucupa mubacutpi.
33 Meusigoe deungon nyan gata peuseumah kheueh teuma banmandum keureubeuen-keureubeuen nyang laén lagée nyang teupeureulée keu uroe nyang phon.
35 Bak uroe nyang keulapan harôh kheueh teuma gata meusapat keu gata iébadat dan meunan cit hana teuma jeuet gata keureuja buet-buet nyang brat.
36 Gata peuseumah kheueh teuma ubak TUHAN keureubeuen nyang teutot sibagoe leumô agam nyang mantong muda, saboh bubiri agam dan tujoh boh teuma aneuëk bubiri agam nyang meu-umu sithon, maséng-maséng nyang hana meucupa mubacutpi. Bée keureubeuen nyang mangat nyan keubit that-that galak até TUHAN.
37 Meusigoe deungon nyan tapeuseumah kheueh teuma keureubeuen nyang laén lagée nyang teupeureulée keu uroe nyang phon.
39 Nyan kheueh peuratoran-peuratoran keuhai keureubeuen nyang teutot, keureubeuen sajian, keureubeuen ié anggô, seureutoe keureubeuen peudamé nyang harôh gata peuseumah ubak TUHAN nibak peurayaan-peurayaan gata nyang ka geupeuteuntée nyan. Keureubeuen-keureubeuen nyan na kheueh sibagoe sinamah keu keureubeuen-keureubeuen nyang gata peuseumah keu gata peuleueh kaôi dan keu keureubeuen keu galak droe.
40 Nabi Musa laju geujak peusampoe ubak bansa Israel peue-peue mantong nyang geupeurintah lé TUHAN ubak gobnyan.


text:
Zabur
Chapter 75
Keu teupimpén kor. Meunurot lagu: Bék peumuseunah. Makmur Asaf. Lagu.
2 Kamoe seumah Droneueh, ya Allah, kamoe meusyukoe ubak Droeneueh dan kamoe peusampoe karya Droeneueh nyang luwa biasa nyoe.
3 Allah geupeugah, "Bak watée nyang ka Ulôn peuteuntée, Ulôn Lôn meuhakém deungon seuade-ade jih.
4 Meunyoe bumoe meuguncang lagée geumpa deungon banmandum peunduduek nyang na di ateueh bumoe nyan Ulôn kheueh nyang peukong taméh-taméh jih."
5 Keu ureuëng nyang raya haba, Ulôn peugah, jeuet bék le jipeugah nyang lagée nyan.
6 Dan ubak ureuëng jeuhet, mangat békle meusikeub cungkak. Bék péh-péh dada peubangga droe atawa peugah haba deungon sombong nyang hana meuguna.
7 Sabab peunghakéman hana teuka di timu atawa barat meunan cit bukon teuma di utara atawa seulatan.
8 Teuma Po teu Allah keudroe kheueh nyang jeuet keuhakém, Gobnyan nyang peumiyueb nyang sidroe dan Gobnyan teuma nyang peumanyang nyang laén.
9 Beungéh TUHAN saban lagée piala nibak jaroe gobnyan, piala nyan meuasoe ié anggô nyang kreueh. Allah nyang tunggeng asoe jih, banmandum ureuëng jeuhet nyang na di ateueh bumoe harôh jijieb ié nyan sampoe habéh.
10 Teuma ulôn teutab lôn peusampoe Allah Nabi Yakub, lôn meuca-e lagu puja ngon pujoe keu Gobnyan.
11 Gobnyan nyang wiet sampoe patah teunaga ureuëng jeuhet, di ureuëng nyang jroh meutamah teuga.


text:
Hosea
Chapter 7
TUHAN meufeureuman, "Tieb-tieb na niet keuneuk Lôn peupuléh umat Ulôn Israel dan Lôn peugét beujroh keuadaan awaknyan. Teuma nyang Ulôn ngieng na kheueh keujeuhetan-keujeuhetan dan desya-desya awaknyan. Awaknyan saléng teumipée, awaknyan jitamong lam rumoh gob jijak ceumucue, dan awaknyan meurampok bak rot-rot ueh raya.
2 Hana teupike meubacut pih lam pikeran awaknyan bahwa Ulôn Lôn ingat bandum buet nyang jeuhet nyan. Teuma desya-desya awaknyan ka peunoh dalam tuboh awaknyan deungon nyata deuh Ulôn kalon."
3 TUHAN meufeureuman, "Deungon tipée daya dan buet-buet nyang jeuhet rakyat ji useuha jipeugalak até raja dan peujabat-peujabat peumeurintah.
4 Awaknyan bandum peukhianat dan ureuëng nyang hana seutia. Banci awaknyan lagée apui lam sinungkée nyang hana jiproh lé ureuëng peugét ruti sigohlom teupông ruti nyang jilawok nyan siab keu teutot.
5 Bak uroe khanuri raja, awaknyan jipeujeuet raja dan peujabat-peujabat gobnyan ji-jieb ié anggô sampoe mabök dan jipeubuet hai-hai nyang bangai. Akhé jih raja meuseunang-seunang deungon bandum ureuëng peukhianat nyan.
6 Lagée apui lam sinungkée meunan kheueh niet jeuhet dan beungéh awaknyan lagée ngeue apui nyang hu simalam suntok, dan óh beungoh uroe hu apui nyan ka jeuet keu apui hu nyang keubit mubahya.
7 Watée nafeusu beungéh nyan, awaknyan laju jipeumaté peumimpén-peumimpén droe jih. Bandum raja awaknyan ka jipoh maté meuturot-turot. Teuma bahpi lagée nyan keuadaan ka lumpah that brok, dan meusidroepi hana meudoá ubak Ulôn keu jilakée tulông."
8 TUHAN meufeureuman, "Bansa Israel meusikutu ngon bansa-bansa nyang na di sikeulileng jihnyan, deungon nyan awaknyan ka jeuet lagée ruti nyang masak siblaih.
9 Awaknyan hana sadar bahwa deungon meusikutu deungon bansa-bansa nyan kheueh, jiteuka gadôh teunaga awaknyan. Akhé jih riwayat awaknyan ka rab that, teuma awaknyan teutab hana jiteupeue.
10 Keuangkohan ureuëng Israel leumah deungon nyata dan jeuet keubukeuti keusalahan bahwa awaknyan meusalah. Bahpi bandum nyan ka teujadi, awaknyan hana cit jimita Ulôn atawa jiwoe ubak Lôn, TUHAN Allah awaknyan.
11 Israel keudeh keunoe lagée cicém mirah pati nyang bangai. Phon-phon ureuëng-ureuëng jih jilakée tulông ubak Meusé, óh lheueh nyan awaknyan jiplueng ubak Asyur!
12 Teuma tieb-tieb watée awaknyan jijak, Ulôn kuteun jareng dan Lôn drob awaknyan lagée sidroe ureuëng jidrob cicém. Ulôn Lôn huköm awaknyan sabab buet-buet nyang jeuhet nyang awaknyan peubuet ka Lôn teupeue.
13 Cilaka awaknyan, sabab awaknyan ka jitinggai Ulôn. Awaknyan hanco sabab ka jilawan Ulôn. Ulôn na niet keuneuk peuseulamat awaknyan, teuma iébadat awaknyan ubak Ulôn pura-pura nyang hana meuguna.
14 Awaknyan hana bit-bit meudoá ubak Ulôn. Meunyoe awaknyan meudoá, awaknyan jiseumpom droe ateueh teumpat éh, dan geumeuba-e lagée nyang jipeubuet lé ureuëng-ureuëng nyang hana peucaya ubak Ulôn. Meunyoe awaknyan jimeudoá keu jilakée gandom dan anggô, awaknyan jipeuluka droe lagée nyang jipeubuet lé ureuëng-ureuëng nyang seumah dewa. Awaknyan bit-bit that jilawan Ulôn!
15 Bahpi Ulôn nyang peurayeuk dan nyang peuteuga awaknyan, teuma awaknyan meukomplot jilawan Ulôn.
16 Awaknyan teutab hana jipiôh jiseutôt dewa-dewa nyang meubacutpi hana meukuasa. Awaknyan hana hase teuandal lagée aneuëk panah nyang kendur. Peumimpén-peumimpén awaknyan jipeugah haba deungon sombong, sabab nyan awaknyan maté diujong peudeueng, dan jipeukém lé ureuëng-ureuëng Meusé."


text:
Nehemia
Chapter 3
Nyoe kheueh laporan keuhai pakriban beuton banda Yerusalem nyan teureuhab. Teungku Imeum Rayeuk Elyasib dan rakan-rakan gobnyan geupeudong lom babah Pintoe Geureubang Bubiri, geupasang ôn-ôn pintoe dan geupeukhusos laju keu TUHAN. Awaknyan geupeugét dan geupeukhusos bintéh beuton sampoe trok ubak Menara Sireutoih dan lom sampoe ubak Meunara Hananeel. 2 Seulaén nibak teungku-teungku imeum nyan, awaknyoe reuhab bintéh beuton banda meunan cit deungon pintoe-pintoe geureubang dan meunara-meunara jihnyan lam urotan jih na kheueh lagéenyoe: Ureuëng-ureuëng Yerikho, Zakur bin Imri Kawöm Senaa: Pintoe Geureubang Uengkot deungon balok-balok jih, ôn-ôn pintoe, bawôt-bawôt dan palang-palang jih. Meremot aneuëk Uria dan cucoe Hakos. Mesulam bin Berekhya dan cucoe Mesezabeel. Zadok bin Baana Peunduduek banda Tekoa (bubena peumuka banda nyan hana jitem peubuet buet nyang gasa). Yoyada bin Paseah dan Mesulam bin Besoja: Pintoe Geureubang Yesyana deungon balok-balok, ôn-ôn pintoe, bawôt-bawôt dan palang-palang jih. Melaca di Gibeon dan Yadon nibak Meronot. Ureuëng-ureuëng Gibeon dan ureuëng-ureuëng Mizpa: bintéh beuton sampoe ubak meuligoe gubunur Efrat Barat. Uziel, sidroe lamkawan ureuëng nyang carông di pande méuh, aneuëk Harhaya. Hananya, sidroe lamkawan nyang carông nibak jipeugot minyéuk mangat bée; sampoe ubak bintéh Beuton Luwah. Refaya bin Hur, nyang mat kuasa ateueh na saboh sagoe Yerusalem. Yedaya bin Harumaf: bintéh beuton nyang tô deungon rumoh gobnyan keudroe. Hatus bin Hasabneya Malkia bin Harim dan Hasub bin Pahat-Moab: beuton nyang seulanjut jih dan Meunara Apui. Salum bin Halohes, nyang mat kuasa ateueh siteungoh sagoe Yerusalem, jibantu lé aneuëk-aneuëk gobnyan nyang inong. Hanum dan peunduduek Zanoah: Pintoe Geureubang Pantôn meusigoe deungon ôn-ôn pintoe jih, bawôt-bawôt dan palang-palang jih. Meunan cit deungon bintéh beuton nyang panyang jih na 440 metée sampoe trok ubak Pintoe Geureubang Blôh. Malkia bin Rekhab, nyang mat kuasa di sagoe atawa diestrek Bet-Kerem: Pintoe Geureubang Blôh deungon ôn-ôn pintoe jih, bawôt-bawôt dan palang-palang jih. Salum bin Kolhoze, nyang mat kuasa di sagoe atawa diestrek Mizpa: Pintoe Geureubang Mata Ié deungon bubong, ôn-ôn pintoe, bawôt-bawôt dan palang-palang jih. Meunan cit deungon beuton Kulam Selah nyang rab deungon keubon meuligoe sampoe trok ubak reunyeuen-reunyeuen nyang teutron nibak Banda Nabi Daud. Nehemia bin Azbuk, nyang mat kuasa disagoe atawa diestrek Bet-Zur: nibak bintéh beuton sampoe ubak jrat keuluwarga Nabi Daud, kulam nyang teukueh dan tangsi.
17 Napadub boh bagian bintéh beuton nyang seulanjut jih jipeudong lé ureuëng-ureuëng Lewi nyang na teupeugah dalam urotan nyoe: Rehum bin Bani Hasabya, nyang mat kuasa ateueh siteungoh nibak diestrek Kehila. Bagian beuton keu diestrek gobnyan keudroe. Binui bin Henadad, nyang mat kuasa ateueh siteungoh diestrek Kehila. Ezer bin Yesua, nyang mat kuasa ateueh Mizpa: beuton nibak sagoe jalan dikeue geudong sinjata. Barukh bin Zabai: beuton nibak sagoe jalan sampoe trok ubak rumoh Teungku Imeum Rayeuk Elyasib. Meremot bin Uria dan cucoe Hakos: bagian beuton nibak babah pintoe rumoh Elyasib sampoe trok u ujong rumoh nyan.
22 Napadub boh bagian bintéh beuton nyang teupeugah lom nyoe geupeugöt lé teungku-teungku imeum nyang na rhoh lam urotan nyoe: Teungku-teungku imeum nyang na tinggai hana padubna jiôh nibak Yerusalem. Benyamin dan Hasub: beuton nyang na dikeue rumoh awaknyan. Azarya bin Maaseya aneuëk Ananya: beuton nyang na rab rumoh gobnyan. Binui bin Henadad: bintéh beuton nibak rumoh Azariah sampoe ubak sagoe beuton. Palal bin Uzai: bintéh beuton nibak sagoe beuton dan meunara meuligoe bagian ateueh, rab binéh peulataran rumoh rondo. Pedaya bin Paros: bintéh beuton sampoe trok dikeue Pintoe Geureubang Ié disiblaih utimu dan meunara teumpat jaga Baét TUHAN. (Hana padubna jiôh nibak teumpat nyan na daerah nyang nan jih Ofel, teumpat tinggai ureuëng jakbuet di Baét TUHAN.)
27 Na meupadub bagian bintéh beuton nyang seulanjut jih jipeugot lé ureuëng-ureuëng nyang teupeugah lam lumboi urot lagéenyoe: Warga banda Tekoa: bintéh beuton dikeue meunara teumpat jaga Baét TUHAN sampoe ubak daerah Ofel. Teungku-teungku imeum nyang na tinggai bak binéh Pintoe Geureubang Guda: bintéh beuton nyang meuhadab keue deungon rumoh maséng-maséng nibak geureubang nyan sampoe u arah utara. Zadok bin Imer: bintéh beuton nyang meuhadab keue deungon rumoh gobnyan. Semaya bin Sekhanya, nyang jaga babah Pintoe Geureubang Timu: bintéh beuton nyang meuhadab keue deungon rumoh gobnyan. Hanaya bin Selemya dan Hanun aneuëk Zalaf nyang keunam. Mesulam bin Berekhya: bintéh beuton nyang meuhadab keue deungon rumoh gobnyan. Malkia, sidroe lamkawan pande peuget méuh: bintéh beuton nyang trok ubak asrama nyang meukeureuja di Baét TUHAN dan rumoh-rumoh ureuëng meukat dikeue babah Pintoe Geureubang Mifkad dan sampoe ubak binéh kama ateueh nibak sagoe siblaih u timu laôt. Bubena pande méuh dan ureuëng meukat: bagian bintéh beuton nyang keuneuleuh, phon nibak kama ateueh nibak sagoe beuton sampoe trok ubak Pintoe Geureubang Bubiri.


text:
Yehezkiel
Chapter 42
Óh lheuehnyan ureuëng agam nyan laju geuba ulôn ubak peulataran luwa dan geutunton ulôn ubak bangunan nyang laén di siblaih utara Baét TUHAN, hana jiôh nibak bangunan rayeuk di siblaih barat Baét TUHAN nyan.
2 Bangunan nyan panyang jih limong ploh metée, dan luwah jih dua ploh limong metée.
3 Saboh sagoe nibak bangunan nyan meuhadab ubak seuramoe nyang luwah jih siploh metée nyan, seudangkan sagoe nyang laén meuhadab ubak aleue batée bak peulataran luwa. Bangunan nyan meutingkat lhée; tieb-tieb tingkat meujulue leubeh udalam nibak tingkat miyueb jih.
4 Dikeue kama-kama nyan, disiblaih udalam na jurong nyang luwah jih limong metée dan panyang jih limong ploh metée. Pintoe-pintoe jih meuhadab u utara.
5 Kama-kama bak tingkat ateueh leubeh sampiek nibak kama-kama nyang na di miyueb, sabab jurong-jurong nyang na dikeue kama-kama di ateueh nyan leubeh luwah nibak nyang na dimiyueb jih.
6 Kama-kama nyan meutingkat lhée teuma hana jitumpang lé taméh-taméh lagée bak geudong-geudong di teungoh leuen.
7 Siteungoh nibak tingkat miyueb, panyang jih dua ploh limong metée na kheueh beuton mantong, seudangkan nibak bagian nyang laén, meunan cit panyang jih na dua ploh limong metée, teupeugét kama-kama. Bak tingkat nyang paleng ateueh na kama-kama ban sipanyang geudong nyan.
9 Di miyueb kama-kama nibak ujong timu bangunan nyoe, dan nibak uram beuton, na saboh pintoe nyang teutuju ubak peulataran luwa. Nibak binéh seulatan rot Baét TUHAN, na bangunan nyang saban, teuduek jih hana jiôh nibak bangunan siblaih ubarat.
11 Dikeue kama-kama nyan na saboh jurong nyang saban lagée jurong siblaih utara. Ukoran jih saban, mode jih pih saban, dan pintoe-pintoe jih pih saban.
12 Dimiyueb kama-kama siblaih seulatan, nibak ujong timu bak uram beuton, na cit saboh pintoe.
13 Ureuëng agam nyan geupeugah ubak ulôn, "Bandua bangunan nyan suci. Disinan, teungku-teungku imeum nyang jeuet meuhadab ubak keuhaderan TUHAN, teupajoh keureubeuen-keureubeuen nyang paleng suci. Meunan cit disinan awaknyan harôh geukeubah keureubeuen-keureubeuen nyang paleng suci, atra nyan na kheueh: keureubeuen gandom dan keureubeuen peuamphon desya atawa keureubeuen gantoe rugoe.
14 Meunyoe teungku-teungku imeum nyan ka seuleusoe meutugaih bak Baét TUHAN, dan geu keuneuk jak ubak peulataran luwa, peukayan khusos nyang awaknyan ngui watée geupeubuet iébadat harôh awaknyan tinggai nibak kama-kama nyan. Awaknyan harôh geungui peukayan laén, óh ka lheuehnyan barô kheueh awaknyan jeuet geujak ubak teumpat rakyat meugumpôi."
15 Óh ka seuleusoe geu uko lé ureuëng agam nyan bangunan Baét TUHAN bagian si udalam, gobnyan laju geupeuteubiet uluwa ulôn rot geureubang timu, laju geusipat bagian keulileng Baét TUHAN.
16 Deungon tungkat sineupat jih gobnyan laju geusipat binéh siblaih utimu: 250 metée.
17 Óh lheuehnyan gobnyan laju geusipat binéh siblaih utara, binéh siblaih seulatan, dan binéh siblaih ubarat; tieb-tieb binéh panyang jih saban, na kheueh 250 metée.
20 Deungon nyan, daerah Baét TUHAN teuduek jih ateueh saboh keubeueng tanoh peuet sagoe tamang, deungon ukoran 250 nibak tieb-tieb binéh. Bideueng tanoh nyan jikeulileng lé saboh bintéh beuton keu teupeung kréeh daerah nyang khusos keu TUHAN nibak daerah nyang keu umum.


text:
1 Samuel
Chapter 8
Bak watée Samuel ka tuha, geuangkat teuma aneuëk gobnyan jeuet keu hakém di nanggroe Israel.
2 Aneuëk gobnyan nyang tuha nan jih Yoël dan nyang keudua nan jih Abia. Awaknyan jeuet keu hakém di Barsyeba.
3 Teuma awaknyan hana jiseutôt peurangoe ureuëng syiek jih, teuma nyang jipeubuet na kheueh jimita laba keudroe jih mantong. Awaknyan jiteurimong péng sogok dan jihuköm rakyat ngon cara hana ade.
4 Sabab nyan mandum peumimpén Israel jimeurokpakat, laju jijak meuhadab ubak Samuel di Rama,
5 dan jipeugah ubak gobnyan, "Neudeungoe kheueh nyoe hai Bapak, Bapak ka tuha dan aneuëk-aneuëk Bapak hana jiseutôt pi-e peurangoe Bapak. Lé sababnyan Bapak angkat sidroe raja mangat kamoe na raja lagée bansa-bansa laén."
6 Teuma Samuel hana galak ngon usui awaknyan. Laju gobnyan meudoá ubak TUHAN,
7 dan TUHAN meufeureuman, "Gata peupeunoh kheueh peue nyang jilakée lé bansa nyan bak gata. Sabab bukon gata nyang hana jigalak lé awaknyan, teuma Ulôn. Awaknyan hana ji galak le keu Ulôn sibagoe raja jih.
8 Phon awaknyan Ulôn ba dan Ulôn peuteubiet nibak nanggroe Meusé, awaknyan ka jimeupaléng nibak Ulôn dan ka jiseumah dewa-dewa, dan peue nyang jinoenyoe awaknyan jipeusaneut ateueh gata, nyang kheueh teuma nyang ka jipeubuet u ateueh Ulôn.
9 Sabab nyan gata peutrok kheueh peue nyang jilakée lé awaknyan; teuma gata peuingat kheueh awaknyan deungon biet-biet, dan tapeugah kheueh ubak awaknyan pakriban awaknyan singoh jipeusaneut ban galak droe lé raja."
10 Peue nyang ka geupeugah lé TUHAN nyan geupeusampoe laju lé Samuel ubak awaknyan nyang jilakée sidroe raja ubak gobnyan, geupeugah,
11 "Meunoe kheueh singoh raja gata jipeusaneut gata," meunan kheueh Samuel geupeutrang nyan. "Raja nyan jipaksa aneuëk-aneuëk gata jiyue tamong tantra; siladum nibak awaknyan jipeutugaih nibak pasokan geuritan guda, siladum teuk sibagoe pasokan meuguda, dan nyang laén teuma sibagoe pasokan nyang jak ngon gaki.
12 Siladum geu angkat lé raja nyan sibagoe keumeundan ateueh siribée droe tantra, dan siladum nyang laén ateueh limong ploh droe. Raja nyan teuma geupaksa aneuëk-aneuëk gata geuyue jak meu úe bak blang gobnyan, geuyue peusapat hase blang gobnyan nyang ka teupot, geuyue peuget sinjata-sinjata dan peukakaih prang gobnyan.
13 Aneuëk-aneuëk gata nyang inong teuma geuyue peuget minyék mangat bée keu gobnyan dan geuyue teuma sibagoe tukang maguen dan tukang peuget ruti gobnyan.
14 Raja nyan geucok blang gata, lampôh anggô gata, dan lampôh zaiton gata nyang paleng get dan atranyan geubri laju ubak peugawée gobnyan.
15 Blang dan lampôh anggô gata teuma geupeukeunong cuké siper siploh nibak hase jihnyan, laju atranyan geubri ubak keumeundan dan peugawée gobnyan.
16 Raja nyan teuma geureupah namiet gata, beulatang peulara gata nyang paleng get dan keuleudée gata laju geungui nyan keu geuyue keureuja atra gobnyan.
17 Siper siploh nibak kawan kaméng bubiri gata teuma geucok lé gobnyan. Dan gata keudroe jeuet keu namiet gobnyan.
18 Meunyoe hainyan ka trok, gata apoh apah sabab buet raja nyang gata piléh nyan, teuma TUHAN hana geutem deungoe apoh apah gata nyan."
19 Teuma bansa nyan teutab hana jipakoe peue nyang ka geupeugah lé Samuel nyan, dan awaknyan jipeugah, "Bah keudeh! Pakriban kheueh mantong kamoe teutab kamoe lakée raja.
20 Kamoe teutab kamoe lakée beusaban deungon bansa-bansa nyang laén, raja kamoe harôh geupeurintah kamoe dan geupimpén kamoe lam mideuen prang."
21 Óh ka lheueh geudeungoe lé Samuel banmandum peue nyang jipeugah lé awaknyan, hai nyan laju geupeusampoe ubak TUHAN.
22 TUHAN geujaweueb, "Gata turot kheueh mantong peue nyang jilakée lé awaknyan dan gata angkat kheueh laju sidroe raja keu awaknyan." Óh lheuehnyan Samuel laju geuyue woe u rumoh jih maséng-maséng banmandum ureuëng Israel nyan.


text:
Yosua
Chapter 2
Óh lheuehnyan nibak khimah-khimah di Sitim, Yosua geukirém laju dua droe mata-mata u Kanaan. Bandua droe ureuëng nyan geubri peurintah mangat jijak seulidek nanggroe Kanaan deungon cara seungab-seungab, nyang paleng peunteng na kheueh banda Yerikho. Dan jijak kheueh awaknyan ban dua droe u banda nyan, dan laju jimudom di rumoh sidroe ureuëng inong jeuhet nyang nan jih Rahab.
2 Raja banda Yerikho geudeungoe bahwa nibak malam nyan na ureuëng Israel nyang teuka jijak luem ngon jijak mata-mata banda Yerikho.
3 Teuma lé raja nyan laju geuyue jak ureuëng ubak Rahab keu jijak peusampoe peurintah nyoe, "Gata peuteubiet laju ureuëng-ureuëng nyang na jimudom didalam rumoh nyan. Awaknyan na kheueh mata-mata nyang teuka keuneuk jiseulidek bansaboh banda Yerikho!"
4 "Keubit beutôi na ureuëng jijak u rumoh ulôn," jijaweueb lé Rahab, "teuma ulôn hana lôn teupeu awaknyan teuka rot pané. Dan lom teuma awaknyan ka jijak bunoe bak watée uroe ka seupôt sigohlom pintoe geureubang teutôb. Dan meunan cit teuma ulôn hana teuma lôn tanyong ho awaknyan jijak, teuma meunyoe awaknyan bagaih-bagaih teujak tiyeub, mungken mantong hase meurumpok." (Padahai si Rahab nyan ka jisöm bandua droe ureuëng mata-mata nyan di miyueb sinumpok rami di bagian ateueh rumoh jihnyan.)
7 Dan jipeujak kheueh laju banmandum utosan raja nyan sira jitinggai banda. Óh ka trok awaknyan u luwa, laju pintoe geureubang banda jitôb. Dan awaknyan laju teuma jimita ban dua droe mata-mata nyan sampoe ubak teumpat jeumeurang nibak binéh Krueng Yordan.
8 Malam nyan sigohlom bandua droe ureuëng mata-mata Israel nyan teungeut nibak teumpat éh, lé Rahab laju jiék u bagian ateueh rumoh jijak meurumpok deungon ban dua droe mata-mata ureuëng Israel nyan,
9 dan laju jikheun bak awaknyan bandua, "Dilôn lôn teupeu bahwa TUHAN ka geubri nanggroe nyoe keu droeneueh. Banmandum ureuëng nyang na disinoe jitakot keu droeneueh nyoe.
10 Kamoe ka kamoe deungoe haba keuhai pakriban TUHAN geupeutho Laôt Geulagah dikeue droeneueh nyoe, bak watée awaknyoe ta tinggai nanggroe Meusé. Meunan cit kamoe disinoe ka kamoe deungoe pakriban droeneueh nyoe neupôh maté Sihon dan Og, bandua droe raja bansa Amori nyan di siblaih u timu Krueng Yordan.
11 Meunan kamoe deungoe mandum ceurita-ceurita nyan, kamoe nyoe banmandum jeuet keuteumakot that. Banmandum ureuëng-ureuëng kamoe ka gadôh ceubeueh ngon beuhe sabab lé awaknyoe. TUHAN Po teu Allah droeneueh keubiet Allah nyang beutôi dan Allah nyang Mahakuasa di ateueh langét meunan cit di ateueh bumoe.
12 Ulôn meuharab droeneueh nyoe neutem meusumpah deumi nan Gobnyan bahwa droeneueh nyoe neupeusaneut ulôn dan keuluwarga ulôn deungon jroh lagée nyang ka ulôn peubuetnyoe ateueh droeneueh. Neumeujanji kheueh bahwa ayah ngon ma ulôn, bubena syedara ulôn, dan banmandum keuluwarga awaknyan hana teuma neupoh maté, teuma droeneueh bri peulindongan. Dan keuhai nyan neubri kheueh saboh tanda sibagoe jaminan bahwa droeneueh nyoe jeuet ulôn peucaya!"
14 Teuma jijaweueb lé bandua droe awaknyan, "Kamoe meujanji bahwa meunyoe TUHAN geubri nanggroe nyoe keu kamoe, kamoe teuma kamoe peusaneut gatanyoe deungon jroh, asai gata hana tapeugah ubak so mantong keuhai kamoe. Bah kheueh TUHAN geuseurapa kamoe meunyoe kamoe hana kamoe peuteupat janji nyan."
15 Sabab rumoh Rahab nyan teupeugét nibak beuton banda, Rahab jipeutreun laju bandua droe ureuëng nyan deungon talo ret tingkab.
16 "Gata jak kheueh u daerah meugunong-gunong," jipeugah lé Rahab ubak awaknyan, "Mangat ureuëng-ureuëng nyang geukirém lé raja hana jiteumé drob awaknyoe. Droeneueh musöm kheueh disinan nyang treb jih lhée uroe sampoe awaknyan jigisa lom teuma, barô kheueh awaknyoe jeuet neujak teuma lom."
17 Bandua droe ureuëng mata-mata nyan jipeugah laju bak Rahab, "Get kheueh meunyoe meunan, kamoe teuma kamoe peuteupat janji nyang ka gata lakée nibak kamoe.
18 Teuma nyoe kheueh nyang harôh gata peubuet. Meunyoe kamoe ka kamoe jak prang nanggroe gata nyoe teuma, bah kheueh talo mirah nyoe gata ikat laju nibak peuradeun teumpat gata peutreun kamoe nyoe. Ayah ngon ma gata, meunan cit deungon banmandum syedara-syedara gata, banmandum waréh kawöm keuluwarga ayah gata bah kheueh gata peusapat di rumoh nyoe.
19 Meunyoe na sidroe lamkawan awaknyoe nyang jiteubiet nibak rumoh nyoe dan maté keunong poh, maté ureuëng nyan na kheueh akibat salah jih keudroe; kamoe hana meutanggong jaweueb ateueh hai nyan. Teuma meunyoe na nyang meuteumé bala atawa ceulaka nibak lam rumoh nyoe, nyan na kheueh kamoe nyang meutanggong jaweueb.
20 Teuma sikeubiet jih, meunyoe gata tabri tée keuhai kamoe nyoe ubak sidroe-droe ureuëng, deungon nyan teuma kamoe hanale teu ikat deungon janji nyang ka gata lakée nibak kamoe."
21 Rahab laju situju keuhai nyan, jipeubiyeu mantong awaknyan jijak teuma. Óh lheueh nyan si Rahab laju ji ikat talo mirah nyan ubak peuradeun jih lagée nyang ka jiyue lé mata-mata nyang dua droe nyan.
22 Teuma jijak kheueh laju bandua droe mata-mata nyan u daerah nyang meu gunong-gunong dan jimusöm kheueh laju disinan. Lhée uroe treb jih utosan raja nyan jijak mita-mita awaknyan ho-ho mantong bansaboh daerah nyan, teuma awaknyan teutab hana jiteumé. Akhé jih utosan-utosan nyan laju jiwoe lom u Yerikho.
23 Dan óh lheueh nyan bandua droe ureuëng mata-mata Israel nyan jitreun kheueh teuma laju nibak ateueh gunong teumpat awaknyan musöm laju jijak jeumeurang krueng, dan óh lheueh nyan jijak gisa teuma ubak Yosua. Banmandum peungalaman awaknyan jilapor laju ubak Yosua nyan.
24 Óh lheueh nyan awaknyan jipeugah, "Pasti TUHAN geubri banmandum nanggroe nyan keu geutanyoe; banmandum ureuëng nyang na disinan jitakot keu geutanyoe."


text:
Wahyu
Chapter 20
Óh lheueh nyan ulôn kalon sidroe malaikat geutreun nibak lam syeuruga. Bak jaroe gobnyan geumat gunci reuleueng mawöt dan saboh beuleunggu nyang rayeuk.
2 Laju geudrob naga nyan, si uleue tuha -- na kheueh Iblih atawa Roh Jeuhet nyan -- dan laju geugari jihnyan keu siribée thon treb jih.
3 Óh lheueh nyan malaikat nyan laju geutiek naga nyan lam barieh mawöt, laju geugunci jurang sira geu séegée, mangat naga nyan hana jeuet lé jitipée bansa-bansa sigohlom masa nyang treb jih siribée thon habéh. Óh lheueh nyan naga nyan harôh teupeuleuh ngon watée nyang paneuk.
4 Óh lheueh nyan lôn kalon takhta-takhta, dan ureuëng-ureuëng nyang duek ateueh takhta-takhta nyan jibri kuasa keuteupeuputôh huköman. Meunan cit na lôn kalon areuwah-areuwah ureuëng-ureuëng nyang ka teukoh takue jih sabab awaknyan jimeusaksi keuhai Isa, dan jipeusampoe peusan nyang teuka nibak Po teu Allah. Ureuëng-ureuëng nyan hana jiseumah beulatang, atawa patong jih. Awaknyan pih hántom na jiteurimong tanda beulatang nyan nibak dho atawa jaroe awaknyan. Ngon lagée nyan awaknyan udeb lom teuma dan jimat peurintah sibagoe raja meusajan ngon Almaseh nyang treb jih siribée thon.
5 Nyoe kheueh tahab nyang phon that ureuëng-ureuëng nyang maté teupeu udeb lom teuma. (Teuma ureuëng-ureuëng nyang maté nyang laén hana teupeu udeb lom simantong watée nyang siribée thon nyan.)
6 Mubahgia kheueh ureuëng-ureuëng nyang meusajan teupeubeudôh lom teuma nibak tahab nyang phon nyan. Awaknyan patot jeuet keu milék Allah. Maté tahab nyang keudua hana meukuasa ateueh awaknyan. Awaknyan jeuet keu imeum-imeum Allah dan imeum-imeum Almaseh; dan awaknyan teuma jimat peurintah meusajan ngon Gobnyan nyang treb jih siribée thon.
7 Óh ka habéh masa nyang siribée thon nyan, Iblih teuma teupeuleuh nibak peunjara jih,
8 dan jihnyan laju jijak peungét dumna bansa nyang na lam donya, na kheueh Gog dan Magog. Iblih jipeusapat awaknyan keu jijak muprang, saboh jeumeulah nyang rayeuk lumpah na, saban jai jih lagée anoe lam laôt.
9 Ngon lagée nyan awaknyan pih laju meutabu bansigom donya, laju jijak keupong khimah-khimah umat Allah dan banda nyang geugaséh lé Allah. Teuma apui laju jitreun di langét dan jipeu habéh awaknyan.
10 Óh lheueh nyan Iblih nyang peungéut awaknyan nyan, laju geu-geulawa lam laôt apui dan beulerang. Inan kheueh teumpat jih beulatang dan nabi peuleusu nyan teutiek leubeh ilée. Awaknyan teuma teuseksa uroe ngon malam keu siumu masa.
11 Óh lheueh nyan ulôn kalon saboh takhta putéh nyang rayeuk dan Gobnyan nyang duek ateueh nyan. Langét ngon bumoe gadôh dikeue Gobnyan, akhé jih hana leumah lé.
12 Dan ulôn kalon ureuëng-ureuëng maté, cut rayeuk, jidong dikeue takhta nyan. Teuma kitab-kitab pih laju jipeuhah. Laju saboh kitab nyang laén jipeuhah, na kheueh Kitab Ureuëng Udeb. Óh lheueh huköman laju teupeurhot ateueh ureuëng maté, sisuai ngon buet awaknyan meunurot nyang na teutuléh lam kitab-kitab nyan.
13 Laju laôt jijok ureuëng-ureuëng maté nyang na lam laôt nyan. Mawöt dan Alam Mawöt pi jijôk ureuëng-ureuëng maté nyang na nibak jih. Dan di ureuëng-ureuëng maté nyan laju geupeurhot huköman nyang sisuai ngon buet nyang jipeubuet awaknyan.
14 Óh lheueh nyan Mawöt ngon Alam Mawöt laju geu-geulawa lam laôt apui. (Laôt apui nyoe na kheueh maté tahab nyang keudua.) 15 Ureuëng-ureuëng nyang hana teutuléh nan jih lam Kitab Ureuëng Udeb, teutiek lam laôt apui.


text:
Teubileueng
Chapter 24
Jinoenyoe Bileam ka geuteupeue keuheundak TUHAN bahwa gobnyan geubri beureukat ubak bansa Israel. Sababnyan gobnyan hanale geujak mita tanda-tanda lagée nyang ka geupeubuet nyang ka nyoe. Bileam geupandang u arah padang pasi,
2 dan geungieng bansa Israel teungoh jipeudong khimah seucara meukeulompok-keulompok meunurot sukée bansa awaknyan maséng-maséng. Laju Roh Po teu Allah geutreun geukuasa ateueh Bileam nyan,
3 dan Bileam nyan laju teuma geupeugah nubuat nyoe, "Nyoe kheueh peusan Bileam, aneuëk Beor, nyang tutoe haba sidroe ureuëng keumalon
4 nyang ka geudeungoe tutoe haba Po teu Allah dan geukalon nyang teupeudéh nibak Nyang Mahakuasa, sira teu éh, teuma mata geuh teutab teubleuet.
5 Padubna gét jih khimah-khimah droeneueh hai Nabi Yakub, dan teumpat-teumpat tinggai gata hai ureuëng Israel!
6 Lagée pantôn nyang luwah meureutang, atawa taman bungöng nibak binéh krueng; lagée bak gaharu nyang geupula lé TUHAN, atawa bak aras nyang na nibak lueng.
7 Awaknyan meuteumé ié ujeuen nyang meulimpah, bijéh sinemoh nyang meuteumé ié le. Raja jihnyan teuma jaya, leubeh nibak Agag, dan keurajeuen jih teupeu agong teuma.
8 Po teu Allah nyang ba awaknyan teupeuteubiet nibak nanggroe Meusé, lagée keubeue kleuet nyang meuloe keu awaknyan. Bubena bansa musoh ka habéh banmandum jiúet, tuleueng-tuleueng awaknyan jipeureumok banmandum, dan panah-panah seunjata awaknyan habéh geuwiet banmandum
9 Bansa-bansa nyan na lagée singa agam ngon singa inong, nyang jitiarab ngon sira jiéh. Soe kheueh nyang beuhe ji peubeudôh jihnyan? Seumoga ureuëng nyang bri beureukat ubak gata geubri beureukat teuma ubak ureuëng nyan, dan ureuëng nyang kutok gata jikutok teuma."
10 Deungon beungéh nyang hana teukira Raja Balak sira geu reugam boh sininju geuh geupeugah ubak Bileam, "Gata ulôn hôi keu gata kutok bubena musoh-musoh ulôn, teuma pakon gata bri beureukat ubak awaknyan sampoe án lhée goe.
11 Jinoenyoe gata jeuet tajak keudeh, tajakwoe u rumoh gata! Ulôn meujanji upah ubak gata, teuma TUHAN hana geupeu idhin gata keu tateurimong upah nyan."
12 Geujaweueb lé Bileam, "Bukon kheueh kalheueh ulôn peugah ubak utosan-utosan Teungku bahwa
13 bahpi Teungku neubri keu ulôn méuh dan pirak dan banmandum nyang na di dalam meuligoe Teungku nyan, ulôn hana hase ulôn iengkeue peurintah TUHAN dan lôn peubuet sapeue-sapeue ban galak droe ulôn? Ulôn teuma hase lôn peugah peue nyang ka TUHAN yue ubak ulôn."
14 Geupeugah lé Bileam ubak Raja Balak, "Jinoenyoe ulôn keuneuk woe ubak bansa ulôn. Teuma sigohlom ulôn jak, bah kheueh ulôn bri tée ubak Teungku keuhai peue nyang teuma jipeubuet lé bansa Israel ateueh bansa Teungku óh laén uroe."
15 Laju Bileam geupeugah teuma nubuat nyoe sira geu meulagu, "Nyoe kheueh peusan Bileam aneuëk Beor; tutoe haba sidroe ureuëng nyang deuh keumalon
16 nyang ka ji deungoe feureuman Po teu Allah, dan jeuet jituri Nyang Mahamanyang; nyang peuleumah nyang teukalon nibak Nyang Mahakuasa sira teu éh teuma mata teutab teubleuet.
17 Ulôn kalon gobnyan, teuma bukon watée nyoe; ulôn pandang gobnyan, teuma rot jiôh. Sidroe raja nyang meuasai nibak bansa Israel, teuma teuka lagée bintang nyang hu meu ble-ble. Bubena peumimpén Moab geupeu reumok banmandum bansa Set teuma geupeuhanco.
18 Tanah Edom teuma jiduek lé musoh jih nyan, teuma Israel jipeubuet buet nyang lumpah peukasa.
19 Nibak Nabi Yakub teuma teuka sidroe nyang mat kuasa, nyang jipeuhanco bubena musoh-musoh jih."
20 Óh ka lheueh nibak geupeubuet nyan Bileam geukalon ureuëng-ureuëng Amalek. Teuma lé gobnyan laju geupeugah ngon geu meulagu nubuat nyoe, "Nibak sigala bansa nyang na di donya nyoe, Amalek na kheueh nyang paleng meukuasa. Teuma bansa nyan nibak akhé jih, teuma teusampôh cit teuma keu siumu masa."
21 Nibak meuneubuet nyan Bileam geukalon teuma keuturonan Kain, laju geupeugah ngon geu meulagu lagée nubuat nyoe, "Teumpat tinggai gata keubit lumpah that kukoh, na lagée umpung cicém di ateueh gunong batée.
22 Teuma gata, hai ureuëng Keni, teuma geupeubinasa, hana treb le Asyur ji angkot gata lagée ureuëng nyang teuteun."
23 Óh lheuehnyan Bileam geupeugah teuma nubuat nyang lagée nyoe, "Cilaka! Soe nyang udeb, meunyoe Po teu Allah geupeubuet hai nyan?
24 Teuma nibak siprus jiteuka saboh kawan kapai, awaknyan laju jipeutaklok Asyur dan Heber, óh lheuehnyan kawan kapai nyanpi teuma hanco binasa."
25 Laju Bileam meukeumah-keumah geukeuneuk woe u teumpat tinggai gobnyan, dan meunan cit ngon Raja Balak geujak cit teuma.


text:
Imeum-Imeum
Chapter 21
TUHAN meufeureuman ubak Nabi Musa mangat geujak peusampoe peurintah nyoe ubak imeum-imeum keuturonan Nabi Harun, "Sidroe imeum hana jeuet jipeunajih droe jih keudroe sabab meusajan jijak bak upacara teupeukubu waréh kawöm jih,
2 laén hai meunyoe nyang maté nyan ma jih keudroe, ayah jih, aneuëk jih, syedara jih nyang agam,
3 atawa syedara jih nyang inong nyang gohlom meukawen, dan tinggai saboh rumoh ngon jih.
4 Jih nyan hana jeuet jipeu najih droe deungon cara jiseutôt upacara teupeukubu waréh kawöm peurumoh jih.
5 Sidroe imeum hana jeuet jicukö siladum nibak ôk jih bak ulée dan hana jeuet gunteng janggot jih atawa jipeuluka tuboh jih ngon barang tajam sibagoe tanda bahwa jihnyan teungoh meukabông.
6 Jihnyan milék Ulôn nyang khusos dan hana jeuet jipeukuto nan Ulôn. Jihnyan jikeureubeuen peunajoh keu Ulôn, deungon nyan jihnyan harôh suci.
7 Sidroe imeum hana jeuet jimeukawen ngon beukaih inong jeuhet atawa sidroe inong nyang hana le peurawan atawa nyang ka meucre, sabab imeum na kheueh milék Ulôn.
8 Bansa Israel harôh jiaku imeum sibagoe ureuëng nyang teupeu khusos keu Ulôn sabab jihnyan jipeuseumah keureubeuen peunajoh keu Ulôn. Ulôn kheueh TUHAN; Ulôn nyoe suci dan Ulôn harôh Lôn peusuci umat Lôn.
9 Meunyoe aneuëk imeum nyang inong ka jeuet keu inong jeuhet, aneuëk nyan ka jihina ayah jih dan nyan harôh teutot lam apui sampoe maté.
10 Imeum Agong ka lheueh teubaiát deungon cara teuprée minyéuk ateueh ulée gobnyan dan deungon cara teupeungui peukayan imeum agong bak ureuëng nyan. Lé sabab nyan gobnyan hana jeuet jipeubiyeu ôk jih bak ulée sansui atawa jipriek peukayan jih sibagoe tanda meukabông.
11 Jihnyan ka jipeuseumah ubak Ulôn beu jeuet keu milék Ulôn, teuma ngon na lagée nyan jih nyan hana jeuet jipeu najih droe. Meunan cit jih nyan hana jeuet jipeunajih Khimah Ulôn deungon cara jiteubiet nibak sinan keu jijak tamong lam rumoh nyang na manyét, bahpi nyan manyét ayah jih atawa ma jih keudroe.
13 Jihnyan jeuet jimeukawen ngon sidroe inong nyang mantong peurawan nibak sukée jih keudroe. Dan hana jeuet jimeukawen ngon sidroe inong balée atawa sidroe inong nyang ka meucre, atawa beukaih inong jeuhet.
15 Meunyoe ji iengkeue peurintah nyan, teuma aneuëk-aneuëk jih nyang siharôh jih suci, teuma jeuet keu najih. Ulôn kheueh TUHAN dan Ulôn ka Lôn peukhusos jihnyan jeuet keu Imeum Agong."
16 TUHAN meufeureuman ubak Nabi Musa mangat geujak peugah nyoe ubak Nabi Harun, "Sidroe keuturonan gata nyang cidra tuboh jih hana jeuet jipeuseumah keureubeuen peunajoh keu Ulôn. Hai nyang lagée nyan teutab na sabe siumu masa.
18 Ureuëng nyang peuseumah keureubeuen hana cidra badan jih, na kheueh ureuëng buta dan ureuëng lapée, ureuëng cacat muka jih atawa anggota tuboh jih,
19 nyang lapée jaroe jih atawa nyang capiek gaki jih,
20 nyang bungkok dan ureuëng nyang paleng ubit nibak ureuëng biasa, nyang keunong peunyakét mata atawa nyang keunong peunyakét kulét dan ureuëng nyang teugasi.
21 Tieb-tieb keuturonan Imeum Harun nyang cidra badan jih hana jeuet jipeuseumah keureubeuen peunajoh keu Ulôn.
22 Teuma jih nyan jeuet jipajoh peunajoh nyang teupeuseumah nyan, bah kheueh nyan keureubeuen peunajoh nyang suci meunan cit keureubeuen peunajoh nyang lumpah suci.
23 Sabab ureuëng nyan cidra badan jih, ureuëng nyan hana jeuet jipeurab ubak tirée nyang teupisah Ruweueng Suci atawa miseubah. Jihnyan hana jeuet jipeukuto barang-barang nyang ka teupeu khusos keu Ulôn, sabab Ulôn kheueh TUHAN, dan Ulôn kheueh nyang peu khusos barang-barang nyan."
24 Nyan kheueh peuratoran-peuratoran nyang geupeusampoe lé Nabi Musa ubak Nabi Harun dan aneuëk-aneuëk gobnyan, dan ubak banmandum bansa Israel.


text:
2 Samuel
Chapter 10
Na meupadub treb teuma óh lheueh nyan Nahas raja Amon meuninggai donya, dan aneuëk gobnyan nyang agam nyang nan jih Hanun duek keugeunantoe raja.
2 Dan geupeugah lé Nabi Raja Daud, "Nahas na kheueh rakan ulôn nyang that seutia. Jadi ulôn harôh kheueh ulôn meusahabat deungon Hanun aneuëk geuh nyan." Sabab nyan Nabi Daud laju geukirém utosan u nanggroe Amon mangat teujak peuhibor até Hanun ateueh kameuninggai bapak jihnyan.
3 Bak watée awaknyan ka trok u Amon, bubena peumimpén nanggroe nyan laju jijak peugah ubak Hanun, "Bék kheueh neupike hai Teungku Amphon Nabi Daud geukirém utosan geuh nyan sabab gobnyan geukeuneuk horeumat keu bapak Teungku Amphon! Gobnyan geukirém ureuëng geuh keunoe na kheueh sibagoe mata-mata jijak muluem u nanggroe geutanyoe nyoe, jijak seulidek banda geutanyoe mangat hase jireubot lé awaknyan."
4 Lé Hanun laju jidrob utosan Nabi Daud nyan, jicuko laju janggot awaknyan siblaih, dan jigunteng teuma peukayan awaknyan sampoe óh punggong, dan laju jiyue jak awaknyan.
5 Teuma awaknyan that-that malée keuneuk jiwoe u nanggroe droe jih. Óh watée hainyan jibritée ubak Nabi Daud, gobnyan laju geukirém lom utosan mangat awaknyan tinggai mantong di Yerikho sampoe janggot awaknyan jitimoh lom teuma.
6 Óh lheueh nyan di ureuëng Amon jisada bahwa deungon buet awaknyan nyang lagée nyan bagoe Nabi Daud ka jeuet keumusoh. Sabab nyan di awaknyan laju jijak siwa 20.000 droe tantra ureuëng Siria nyang na tinggai di Bet-Rehob dan Zoba, meunan cit deungon 12.000 droe tantra di nanggroe Tob, meunan cit meusajan teuma deungon raja nibak nanggroe Maakha deungon 1.000 droe tantra gobnyan.
7 Bak watée Nabi Daud geudeungoe hai nyan, gobnyan laju geuyue Yoab deungon banmandum angkatan prang gobnyan geuyue maju jak lawan musoh.
8 Ureuëng Amon laju jiteubiet dan ji ato laju baresan jih di keu pintoe geureubang Raba ma banda awaknyan keudroe, seudangkan ureuëng Siria, ureuëng Tob dan Maakha jiatoe teuma baresan jih di dalam padang.
9 Yoab jikalon bahwa gobnyan ka teuseupet ngon ji apet lé pasokan musoh dikeue dan dilikot droe geuh. Sabab nyan gobnyan laju geupiléh tantra Israel nyang paleng gét dan laju awaknyan geupeuduek meuhadab-hadab keue deungon tantra Siria.
10 Nyang leubeh nibak tantra Israel nyan jiseurah laju ubak Abisai adoe gobnyan, nyang atoe baresan awaknyan meuhadab keue teuma deungon tantra Amon.
11 Yoab jipeugah ubak adoe jih nyan, "Meunyoe ulôn singoh ka hana ekle ulôn meuteun teuhadab tantra Siria, bubagaih kheueh neutulông ulôn; meunan cit teuma, meunyoe droe kheueh hana ekle neupeuteuen teuhadab tantra Amon nyan, ulôn teuma lôn teuka jak tulông gata.
12 Saba kheueh! Jak kheueh geutanyoe tajak muprang deungon ceubeueh dan beurani deumi keu bansa geutanyoe dan keu banda-banda Po teu Allah geutanyoe. Seumoga TUHAN geupeubuet peue nyang geukeuheundaki."
13 Yoab dan pasokan gobnyan laju jimaju u mideuen prang, akhé jih bube nyang na tantra Siria ka habéh jiplueng.
14 Bak watée ureuëng Amon jikalon tantra Siria ka jiplueng bansalamle, awaknyan pih jiplueng cit nibak Abisai dan ji surot laju u dalam banda. Óh ka lheueh jiprang ureuëng Amon, Yoab laju geuwoe riwang u Yerusalem.
15 Ureuëng Siria jitée droe bahwa jihnyan ka jipeutaloe lé ureuëng Israel, sabab nyan laju jihôi banmandum anggota pasokan jih mangat jimeusapat lom.
16 Teuma lé Raja Hadadezer geuyue jakhôi ureuëng Siria nyang na di siblaih u timu Krueng Efrat, dan jiteuka kheueh awaknyan u Helam dimiyueb pimpénan panglima Sobakh, Sobakh nyan na kheueh panglima tantra Raja Hadadezer di Zoba.
17 Ban geudeungoe hai nyan, Nabi Daud deungon reujang that geupeusapat banmandum pasokan Israel, laju geujak jeumeurang u meurandeh Krueng Yordan, óh lheuehnyan jimaju laju u Helam. Disinan na teuma ureuëng Siria teungoh ji atoe baresan jih dan laju teuma jimaju jijak prang pasokan Nabi Daud.
18 Teuma di ureuëng Israel laju jipoh sampoe jisurot u likot tantra Siria. Nabi Daud dan pasokan gobnyan ka geupoh maté 700 droe nyang mat keumudoe geuritan prang, dan 40.000 droe teuma tantra meuguda; seulaén nibak nyan si Sobakh nyang panglima prang nyan keunong teuma dan luka jih lumpah parah akhé jih sabab luka nyan jihnyan pih maté di mideuen prang.
19 Bak watée raja-raja nyang jimat kuasa lé Hadadezer jikalon bahwa awaknyan ka jipeutaloe lé tantra Israel, awaknyan laju jilakée meudamé laju jitaklok ubak ureuëng Israel. Phon watéenyan di ureuëng Siria hana jijeuet le jibantu ureuëng Amon.


text:
Wahyu
Chapter 5
Óh lheueh nyan lôn kalon teuma saboh gunulong kitab bak jaroe Gobnyan nyang duek ateueh takhta nyan. Kitab nyan peunoh ngon tulésan blaih deh blaih noe dan na teuma teuboh meuteurai nyang le jih na tujoh boh segée.
2 Laju lôn kalon sidroe malaikat nyang peukasa sira geumeuhôi-meuhôi ngon su meudumpék, "Soe nyang patot jipeubeukah segée-segée nyoe dan jipeuhah kitab nyoe?"
3 Teuma bahnyan lam syeuruga, nyang na ateueh bumoe, atawa dimiyueb bumoe, hana meuteumé meusidroe pih nyang hase jipeuhah kitab nyan, dan jingieng lam kitab nyan.
4 Teuma ulôn laju kumo musôk-musôk sabab hana meusidroe ureuëng pih nyang hase jipeuhah kitab nyan dan jingieng lam nyan.
5 Laju sidroe lamkawan peumimpén nyan jipeugah bak ulôn, "Bék mo! Ngieng kheueh! Singa nibak sukée bansa Yehuda, keuturonan nabi Daud nyang rayeuk, ka meunang. Jih nyan hase jipeubeukah tujoh boh segée dan jipeuhah kitab nyan."
6 Óh lheueh nyan laju lôn kalon saboh Aneuëk Bubiri teudong diteungoh-teungoh takhta nyan, jikeulileng lé peuet boh makhlok dan mandum peumimpén nyan. Aneuëk Bubiri nyan deuh jih lagée ka teusie. Bak jih na tujoh boh lungkée dan tujoh boh mata: na kheueh tujoh roh nibak Allah nyang ka geukirém bansigom donya.
7 Óh lheueh nyan Aneuëk Bubiri nyan jipeurab ukeue dan laju jicok gunulong kitab nyan bak jaroe uneuen ureuëng nyang duek ateueh takhta nyan.
8 Teungoh jipeubuet lagée nyan lé Aneuëk Bubiri nyan, laju meuduga ban peuet boh makhlok dan ban dua ploh peuet peumimpén nyan dikeue geuh nyan. Awaknyan maséng-maséng jimat keucapi dan mangkok méuh nyang meuasoe keumeunyan, na kheueh doá-doá umat Po teu Allah.
9 Awaknyan meuca-e saboh lagu nyang barô: "Droeneueh patot tacok kitab nyan dan Droeneueh peubeukah segée-segée nyan. Sabab Droeneueh ka jipoh maté, dan ngon maté Droeneueh nyan, manusia nibak banmandum sukée, basa, neugahra dan bansa ka tabloe lé droeneueh keu Po teu Allah.
10 Droeneueh ka neupeujeuet awaknyan saboh bansa khusos imeum-imeum, mangat awaknyan jipeutimang Allah geutanyoe, dan jimat peurintah di ateueh bumoe."
11 Óh lheueh nyan deuh lôn kalon lom. Ulôn deungoe su malaikat nyang meuribée-ribée dan meujuta-juta lé jih. Awaknyan jidong jikeulileng takhta dan ban peuet boh makhlok meunan cit ngon peumimpén-peumimpén nyan.
12 Dan awaknyan laju jimeulagu ngon su nyang teuga, "Aneuëk Bubiri nyang ka teusie nyan, na hak keujiteurimong kuasa, keukayaan, keubijaksanaan dan teunaga; Gobnyan patot teuhoreumat, teupeuagong dan teupujo-pujo!"
13 Laju lôn deungoe mubagoe makhlok nyang na di langét, ateueh bumoe, dan nyang na dimiyueb bumoe meunan cit nyang na lam laôt -- jeulaih jih banmandum makhlok nyang na ateueh rhueng donya nyoe -- jimeulagu, "Gobnyan nyang duek di ateueh takhta, dan Nyang Aneuëk Bubiri nyan, na kheueh teupujo dan teuhoreumat dan agong lom meukuasa keu siumu masa!"
14 Teuma ban peuet boh makhlok nyan laju jijaweueb, "Amin!" Dan banmandum peumimpén nyan pih laju teudugom dan jiseumah.


text:
Ra'uëh Petaling
Ra'ëh Petaling, atawa leubèh geuturi ngon Petaling Street, nakeuh da'irah meuniaga ngon da'irah ureuëng China di Kuala Lumpur, Malaysia. Ka meu thôn-thôn trép jih, ra'uëh Petaling nyan jeuët keu teumpat meuniga nyang that hayeuë, la'én nibak nyan jeuët keu da'irah peutheun reusam ngon budaya bansa China di Malaysia, lé that kuil Buddha ngon keudèe nyang jimeukat colok, ubat gampông (tradisional), ngon peunajôh Tionghoa. Dari sinja sampoë teungoh malam that ramèe meubanja ureuëng meukat meumacam dabeuëh meuneukat bak ra'uëh Petaling nyan.


text:
Nabi Yeremia
Chapter 23
TUHAN Po teu Allah Israel meufeureuman, "Ceulaka kheueh gata he dumna peumimpén nyang peu binasa dan nyang peu crebre umat Ulôn! Gata sikeubit jih tapeulara umat Ulôn, teuma hainyan hana gata peubuet; gata peubiyeu awaknyan meutabu dan jipeuplueng droe. Jinoenyoe Ulôn kuhuköm gata sabab buet gata nyang jeuhet.
3 Teuma umat Ulôn nyang na mantong tinggai sidroe sapat Lôn peusapat nibak nanggroe-nanggroe teumpat awaknyan Lôn böih. Awaknyan Lôn puwoe lom u tanoh ié droe jih dan keuturonan awaknyan meutamah le.
4 Ulôn kuangkat peumimpén nyang peulara awaknyan. umat Lôn hana teuma teumakot le atawa yo; hana meusidroe pih nibak awaknyan gadôh. Ulôn, TUHAN, ka Lôn peugah haba."
5 TUHAN meufeureuman, "Teuma teuka watée jih, Ulôn Lôn baiát sidroe raja nyang ade nibak keuturonan Nabi Daud. Raja nyan jimat peurintah deungon bijaksana, dan jipeubuet peue-peue nyang ade dan beuna bansaboh nanggroe.
6 Meunyoe jihnyan jipeurintah, ureuëng Yehuda seulamat, dan ureuëng Israel udeb deungon aman. Raja nyan jihôi 'TUHAN nyang peuseulamat geutanyoe.'
7 Teuma trok watée jih, manusia hana le jimeusumpah deumi Ulôn, Allah nyang udeb, nyang ba umat Israel jiteubiet lam nanggroe Meusé,
8 teuma deumi Ulôn, Po teu Allah nyang udeb, nyang ka Lôn ba umat Israel jiteubiet lam saboh nanggroe di utara, dan nibak bandum nanggroe laén dipat awaknyan ka Ulôn peu crebre. Awaknyan teuma tinggai di tanoh ié jih keudroe."
9 Nyoe kheueh peusan ulôn keuhai nabi-nabi: Até lôn hanco dan ulôn yo. TUHAN dan tutoe Gobnyan nyang suci teupeujeuet ulôn nyoe lagée ureuëng mabök nyang keubit that le lôn jieb ié anggô.
10 Nanggroe tanyoe peunoh deungon ureuëng-ureuëng nyang hana seutia ubak TUHAN. Awaknyan udeb lam keuadaan jeuhet dan jipeusalah guna keukuasaan nyang na nibak awaknyan. Sabab kutokan TUHAN, naleueng di blang ka habéh tho dan bansaboh nanggroe meuduka cita.
11 TUHAN meufeureuman, "Nabi dan teungku imeum hana jitem taát ubak Ulôn, meunan cit di Baét Lôn ka meurumpok dan Lôn ngieng keudroe awaknyan jipeubuet jeuhet.
12 Sabab nyan, rot awaknyan glue dan seupôt, sampoe meugantoh dan reubah. Ulôn kupeuteuka ceulaka u ateueh awaknyan, meunyoe ka trok watée jih Lôn huköm awaknyan. Ulôn, TUHAN, ka Lôn peugah haba.
13 Desya nabi-nabi Samaria ka lheueh Ulôn ngieng. Awaknyan jipeugah haba ateueh nan Baal, dan jipeuseusat Israel, umat Ulôn.
14 Teuma di Yerusalem Ulôn kalon nabi-nabi jipeubuet buet nyang leubeh jeuhet nibak nyang ka. Awaknyan meusulet dan meumukah, dan jisukong ureuëng nyang jipeubuet jeuhet, dan hana meusidroe pi jitem meutobat. Nibak Ulôn awaknyan banmandum jeuhet saban lagée peunduduek Sodom dan Gomora."
15 TUHAN Nyang Mahakuasa meufeureuman, "Teuma Ulôn bri ubak nabi-nabi di Yerusalem nyan seunaman nyang phet keujipajoh dan ié tuba keuji jieb, sabab buet awaknyan ka teupeusabab ureuëng-ureuëng laén bansaboh nanggroe hana jihoreumat keu Ulôn."
16 Keu peunduduek Yerusalem, TUHAN Nyang Mahakuasa geupeugah, "Bék tadeungoe peue-peue nyang jipeugah lé nabi-nabi nyang sabe geubri harapan nyang hampa. Awaknyan jipeusampoe khayalan jih keudroe dan bukon peue nyang Ulôn peusan.
17 Ubak dumna manusia nyang hánjitem deungoe tutoe haba Lôn, awaknyan sabe jipeugah, 'Gata seulamat.' Dan ubak tieb-tieb manusia nyang kreueh ulée, ureuëng nyan jipeugah, 'Gata hana meuteumé ceulaka.' "
18 Jinoe ulôn peugah, "Hana meusidroe pih nibak nabi-nabi nyan jiteupeue peue nyang na lam pikeran TUHAN. Hana nibak awaknyan nyang ka lheueh jideungoe dan jimuphom reuncana-reuncana Gobnyan; meunan cit hana nyang simak atawa nyang tem deungoe tutoe haba Gobnyan.
19 Meunyoe TUHAN geubeungéh lagée angén badée nyang meungamuk kancang habéh teusampôh bubena nyang na ureuëng-ureuëng nyang jeuhet.
20 Beungéh Gobnyan hana reuda sigohlom banmandum nyang geureuncana teulaksana. Óh singoh dudoe umat TUHAN geumuphom hainyan deungon nyata."
21 TUHAN meufeureuman, "Bit that nabi-nabi nyan, padahai awaknyan hana Ulôn yue. Ateueh nan Ulôn awaknyan jipeutrok haba, padahai hana peusan nyang Ulôn bri keu awaknyan.
22 Meunyoe awaknyan jiteupeue peue nyang na lam pikeran Lôn, teuntée kheueh awaknyan ka jipeutrok ubak umat Lôn peue mantong nyang ka Ulôn peugah. Teuma umat Ulôn meutobat nibak desya-desya dan pi-e jih nyang jeuhet.
23 Ulôn Po teu Allah nyang na dipat mantong, kon bak saboh teumpat mantong.
24 Hana meusidroe pih nyang hase jipeusöm droe nibak pandangan Lôn, sabab Ulôn na dipat mantong: bah kheueh dalam syeuruga meunan cit di ateueh bumoe.
25 Banmandum nyang jipeugah lé nabi-nabi nyan ka Ulôn teupeue. Ateueh nan Ulôn awaknyan meusulet bahwa peusan Ulôn ka geuteurimong meulalu lumpo.
26 Trok án pajan nabi-nabi nyan keuneuk jipeuseusat umat Ulôn deungon haba nyang jikarang keudroe?
27 Awaknyan pike deungon lumpo-lumpo nyang jipeugah nyan, umat Ulôn hase tuwo ubak Ulôn lagée indatu awaknyan jituwoe bak Ulôn dan jiseumah Baal.
28 Nabi nyang meulumpoe seuharôh jih jipeugah, 'Nyoe na kheueh lumpo.' Teuma Nabi nyang meuteumé peusan nibak Ulôn harôh jipeusampoe peusan nyan deungon sibeuna. Gandom hana jeuet teupeusabe deungon jeumpueng.
29 Tutoe Lôn lagée apui, dan lagée palée nyang hase teupeuhanco batée!
30 Ulôn kulawan banmandum nabi nyang ka jipeutrok peusan nibak seusabe rakan jih, laju jijak peugah bahwa nyan peusan Ulôn.
31 Meunan cit Ulôn lawan nabi-nabi nyang jipeutrok tutoe jihnyan keudroe, laju jipeugah bahwa nyan teuka nibak Ulôn.
32 Ulôn, TUHAN, Lôn lawan nabi-nabi nyan nyang peutrok lumpo-lumpo jihnyan nyang peunoh deungon haba sulet. Awaknyan jipeuseusat umat Ulôn deungon tutoe haba nyang beurakah. Ulôn hana Lôn yue ubak nabi-nabi nyan. Awaknyan meubacut hana meuguna keu umat Lôn. Ulôn, TUHAN, ka Lôn peugah haba."
33 TUHAN meufeureuman, "Yeremia, meunyoe sidroe nibak umat Lôn, atawa sidroe nabi atawa teungku imeum jiteumanyong bak gata, 'Peue peusan TUHAN?' Gata harôh tajaweueb, 'Gata na kheueh beuban TUHAN; sabab nyan gata harôh teuböih.'
34 Meunyoe sidroe lamkawan umat Lôn atawa nabi atawa teungku imeum mantong jipeugah hai 'beuban TUHAN, dan jihnyan dan keuluwarga jihnyan Lôn huköm.
35 Sikeubit jih, soemantong ureuëng nyang keubiet jiteumanyong ubak rakan jihnyan dan ubak keuluwarga jihnyan, 'Peu kheueh jaweueb TUHAN?' Atawa 'Peue nyang geupeugah lé TUHAN?'
36 Awaknyan hana jeuet le jipeugah 'beuban TUHAN'. Meunyoe mantong na nyang peugah istilah nyan, Ulôn ku peujeuet peusan Ulôn bit-bit beuban ateueh jihnyan. Ureuëng nyang peugah 'beuban TUHAN' ureuëng nyan na kheueh ka jiputa balek tutoe haba Lôn, Po teu Allah awaknyan, Allah nyang udeb, TUHAN Nyang Mahakuasa.
37 Awaknyan teuma habanyan jeuet jipeugah ubak nabi-nabi, 'Peu kheueh jaweueb TUHAN keu gata? Peu kheueh nyang geupeugah lé TUHAN?'
38 Meunyoe na nyang hana taát ubak peurintah Lôn, dan mantong geungui istilah 'beuban TUHAN',
39 Ulôn kucok awaknyan, laju Lôn geulawa jiôh-jiôh, bah kheueh awaknyan meunan cit banda nyang nyang ka Ulôn jok keu awaknyan dan indatu awaknyan.
40 Ulôn kupeujeuet awaknyan malée dan hina siumu masa dan naseb awaknyan hana jituwoe lé gob."


text:
Zabur
Chapter 146
Pujoe kheueh TUHAN! Hai jiwa ulôn, pujoe kheueh TUHAN!
2 Ulôn keuneuk pujoe TUHAN simantong ulôn udeb dan meuca-e keu Po teu Allah simantong ulôn na.
3 Bék kheueh meuharab ubak peunguasa, ubak ureuëng nyang hana hase jipeuseulamat manusia.
4 Meunyoe awaknyan maté, awaknyan jigisa jeuet keutanoh; bak uroenyan cit teuma peue mantong reuncana awaknyan habéh teusampôh sapan sapa.
5 Mubahgia kheueh ureuëng nyang jipeubangga TUHAN Allah jih mantong, dan na TUHAN Nabi Yakub nibak droe jih sibagoe peunulông jihnyan.
6 Gobnyan nyang peujeuet langét dan bumoe, laôt dan banmandum asoe jih; Gobnyan teutab seutia siumu masa.
7 Gobnyan geubila hak ureuëng nyang keunong teugon, dan geubri makheun keu ureuëng deuk.
8 dan geupeu jeuet ureuëng buta hase jikeumalon. Gobnyan geupeudong ureuëng nyang reubah, dan geugaséh keu ureuëng nyang jujoe.
9 Gobnyan geulindong ureuëng-ureuëng aséng; Gobnyan geutulông inong balée dan aneuëk yatem ngon muntui, teuma reuncana ureuëng jeuhet teutab geupeugagal.
10 TUHAN nyan na kheueh Raja keu siumu masa. Hai Sion, Po teu Allah gata meukuasa siumu masa dan sigala abad.


text:
Teubileueng
Chapter 21
Arad na kheueh saboh banda di siblah seulatan nanggroe Kanaan. Bak watée raja banda nyan jideungoe bahwa ureuëng-ureuëng Israel teuka jijak liwat rot Atarim, jijak kheueh laju awaknyan jijakprang bansa nyan dan laju jiteumeteun napadub droe lamkawan awaknyan.
2 Lé ureuëng Israel nyan jimeukaôi lagée nyoe ubak TUHAN, "Meunyoe Droeneueh ya TUHAN neubri beumeunang nyang muteulak keu kamoe ateueh bansa nyan, awaknyan dan banda-banda awaknyan teuma kamoe gulong sampoe án habéh."
3 TUHAN geuteurimong peue nyang jilakée lé ureuëng Israel nyan dan geutulông awaknyan geupeutaloe ureuëng Kanaan. Teuma ureuëng Israel laju jijak prang ureuëng-ureuëng Kanaan nyan sampoe ureuëng Kanaan nyan taloe habéh binasa meunan cit deungon banda-banda awaknyan jipeu hanco banmandum, laju teumpatnyan jiboh nan Horma.
4 Óh lheueh nyan ureuëng Israel laju jitinggai Gunong Hor nyan, dan jicok rot nyang beusôt u Lhok Akaba, keu jikeulileng daerah Edom. Teuma di teungoh rot ueh, bansa nyan ka habéh saba jih,
5 dan laju ji ôk-ôk lom ubak Po teu Allah dan Nabi Musa. Awaknyan jipeugah, "Keupeue Droeneueh ba kamoe neupeuteubiet nibak nanggroe Meusé? Peu kheueh keu neujak poh maté kamoe di teungoh padang pasi nyoe? Disinoe hana peunajoh, meunan cit ié jieb pi hana. Kamoe luwat deungon peunajoh nyang tabeue nyoe!"
6 Teuma TUHAN laju geupeutreun uleue nyang lumpah meubisa lamkawan bansa nyan. Jai that-that ureuëng Israel nyang jikhab lé uleue-uleue meubisa nyan.
7 Laju bansa nyan jijak meuhadab ubak Nabi Musa dan jipeugah, "Kamoe ka meudesya sabab kamoe meu ôk-ôk ubak TUHAN dan ubak droeneueh. Neu meudoá kheueh ubak TUHAN mangat jeuet uleue-uleue nyoe jiwéeh beujiôh nibak kamoe." Lé Nabi Musa laju geumeudoá keu bansa-bansa nyan.
8 Laju TUHAN meufeureuman ubak Nabi Musa geuyue peugét saboh uleue nibak logam dan atranyan geuyue keubah di ateueh saboh taméh. Soe mantong ureuëng nyang jikab lé uleue, laju puléh meunyoe jikalon uleue nyang teupeugét nibak logam nyan.
9 Lé Nabi Musa laju geupeugét uleue nibak teumaga dan geukeubah laju di ateueh taméh lagée nyang geuyue lé TUHAN ubak gobnyan. Tieb-tieb ureuëng nyang jikab lé uleue, hase puléh meunyoe jikalon u ateueh uleue teumaga nyan.
10 Ureuëng Israel jibeurangkat lom, laju jipeudong khimah di banda Obot.
11 Óh kalheueh jitinggai teumpat nyan, awaknyan laju teuma jipeudong khimah di teumpat beukaih bangunan reuloh Abarim di padang pasi siblaih u timu daerah Moab.
12 Óh lheuehnyan awaknyan laju jipeudong khimah di Pantôn Zered.
13 Beudôh nibak teumpat nyan awaknyan jijak lom dan jipeudong teuma khimah di meurandeh Krueng Arnon, nibak padang pasi nyang meubinteueng u wilayah ureuëng Amori. Krueng Arnon nyan na kheueh bataih daerah ureuëng Moab deungon daerah ureuëng Amori.
14 Nyang kheueh sabab jih dalam 'Kitab Muprang TUHAN' teutuléh: "... Gampông Waheb, didaerah Sufa dan pantôn-pantôn jihnyan; Krueng Arnon
15 dan barieh nyang meulinteung trok u gampông Ar dan beusôt u bataih daerah ureuëng Moab."
16 Beudôh nibak teumpat nyan awaknyan laju jijak u teumpat nyang teupeunan Beer, makna jih mon-mon. Disinan TUHAN na meufeureuman ubak Nabi Musa, "Gata yue kheueh umat jeuet jimeusapat; Ulôn keuneuk bri ié keu awaknyan."
17 Nibak watée nyan ureuëng Israel laju jimeu ca-e lagéenyoe, "He, mon-mon, beumeue bok-bok kheueh ié gata, kamoe teuma meusambot gata deungon lagu.
18 Mon nyang geukueh lé ureuëng-ureuëng patot dan lé ureuëng peumimpén bansa geukueh deungon tungkat keupeumimpénan geuh dan deungon tungkat tanda kuasa awaknyan." Nibak padang pasi awaknyan jiminah u Matana,
19 dan beudôh nibak teumpat nyan u Nahaliel, laju teuma u Bamot,
20 óh lheueh nyan u pantôn didaerah ureuëng Moab, di miyueb pucak Gunong Pisga nyang meuhadab u padang pasi.
21 Laju bansa Israel jikirém utosan-utosan ubak Sihon, raja Amori, keu jijak peusampoe peusan nyoe,
22 "Neu peuidhin kheueh kamoe beujeuet kamojak rot nanggroe Teungku. Kamoe dan beulatang kamoe hana meusimpang ho laén dan hana teuma kamoe tamong u dalam blang atawa lampôh-lampôh anggô atawa kamoe jieb ié nibak mon-mon. Kamoe hana meu simpang nibak rot ueh raya trok án kamoe teubiet nibak nanggroe Teungku."
23 Teuma Raja Sihon nyan hana jipeu idhin ureuëng-ureuëng Israel nyan jijak rot nanggroe jih nyan. Raja nyan jipeusapat laju tantra dan jibeudôh disinan laju jijak u Yahas di padang pasi dan laju jiprang ureuëng-ureuëng Israel nyang na disinan.
24 Teuma lam prang nyan jai that-that tantra Amori nyang jipoh maté lé bansa Israel. Laju ureuëng-ureuëng Israel nyan jiduek di daerah awaknyan phon di Krueng Arnon trok u Krueng Yabok, nyan na kheueh bataih daerah ureuëng Amon, sabab nibak bataih nyan leumpah teuga peutahanan jih.
25 Deungon lagéenyan ureuëng Israel jireubot banmandum banda ureuëng Amori, jitamong cit keunan Hesybon dan banmandum banda ubit di bansilingka nyan, laju awaknyan pi tinggai teutab disinan.
26 Hesybon na kheueh ma banda Raja Sihon. Jihnyan ka lheueh na jimuprang jilawan raja Moab dan jireubot daerah ureuëng nyan sampoe sijiôh Krueng Arnon.
27 Nyang kheueh sabab jih lé pujangga geumeu ca-e lagéenyoe, "Teuka kheueh u Hesybon, u banda Raja Sihon. Kamoe meuheuet keuneuk kamoe kalon banda nyoe ji peugét dan peubarô lom teuma.
28 Na sigoe teujadi dibanda nyoe pasokan Sihon jimaju lagée apui hu. Nyang jipeuhanco banda Ar di Moab, dan jikuasa bukét-bukét disipanyang Arnon.
29 Wahe bansa Moab, gata ceulaka! Peumujoe Kamos, gata binasa! Gata geupeubiyeu lé Allah keu gata meungungse, kawöm ureuëng inong gata jeuet keu tawanan ureuëng Amori.
30 Teuma jinoenyoe binasa kheueh keuturonan awaknyan, nibak ban sipanyang rot ueh phon di Hesybon u Dibon, nibak Nasyim u Nofah rab ngon Medeba."
31 Deungon lagéenyan bansa Israel ka tinggai teutab di daerah ureuëng Amori.
32 Óh lheuehnyan Nabi Musa geuyue teuma ureuëng-ureuëng nyan jijak mita rot nyang paleng gét keu jijak prang banda Yaezer. Di ureuëng Israel pih jireubot laju banda nyan meunan cit deungon banda-banda ubit nyang na dibansilingka nyan dan ji use laju ureuëng Amori nyang na tinggai disinan.
33 Óh lheueh nyan ureuëng Israel laju jiwet dan jicok rot ueh nyang beusôt u Basan. Raja Og di Basan jimaju laju deungon tantra keu jijak prang Ureuëng Israel di banda Edrei.
34 TUHAN meufeureuman ubak Nabi Musa, "Bék gata takot keu jihnyan. Ulôn teuma Lôn peumeunang gata. Gata teuma tapeutaloe jihnyan, banmandum rakyat jih dan nanggroe jih. Gata peusaneut kheueh jihnyan lagée gata peusaneut ateueh Raja Sihon nyang jimat peurintah di Hesybon."
35 Teuma ureuëng Israel jipeutaloe ngon jipoh maté Raja Og, aneuëk-aneuëk jih dan banmandum rakyat jih; hana nyang na teutinggai. Óh lheuehnyan awaknyan laju jitinggai ngon jiduek nibak nanggroe nyan.


text:
1 Samuel
Chapter 5
Óh ka jireubot Peuto Peujanjian Allah nyan lé ureuëng Filistin, laju atra nyan jiba nibak Eben-Haezer u banda awaknyan, Asdod.
2 Disinan peuto nyan jipeutamong u dalam kuil dewa awaknyan, patong Dagon jikeubah teuma to ngon binéh patong dewa nyan.
3 Bak watée peunduduek Asdod óh singoh nyan ban suboh buta jijak laju ubak kuil nyan, awaknyan jikalon bahwa patong Dagon ka reubah teudugom u ateueh tanoh, dikeue Peuto Peujanjian TUHAN! Awaknyan laju geubeuôt patong nyan dan jikeubah lom nibak teumpat sot.
4 Teuma óh singoh uroe nyan, ban beungoh that, awaknyan ka deuh lom jikalon bahwa patong nyan ka reubah lom to ngon Peuto Peujanjian TUHAN. Goenyoe ulée patong nyan dan bandua blah jaroe jih ka putôh meukhan dan atra nyan teukeubah nibak babah pintoe; teuma badan patong nyan nyang na mantong tinggai sampoereuna. (
5 Nyang kheueh sabab jih, sampoe án uroe nyoe bubena teungku imeum dewa Dagon dan banmandum nyang seumah nyan di Asdod jilingkeu babah pintoe kuil Dagon nyan dan hana jigilo.)
6 Óh lheuehnyan TUHAN geuhuköm peunduduek Asdod dan daerah nyang na di silingka nyan deungon keumong-keumong nibak tuboh awaknyan.
7 Bak watée awaknyan jikalon peue nyang teungoh teuka u ateueh droe awaknyan nyan, awaknyan laju jipeugah, "Allah ureuëng Israel ka geuhuköm geutanyoe dan dewa geutanyoe Dagon. Geutanyoe hánjeuet tapeubiyeu Peuto Peujanjian nyan tinggai disinoe leubeh treb lom."
8 Sabab nyan awaknyan laju jiundang ban limong droe raja Filistin mangat raja-raja nyan jeuet jimeugumpôi, laju jitanyong, "Peuto Peujanjian Israel nyan harôh tapeuguna keupeue?" Jijaweueb lé raja-raja nyan, "Neupinah kheueh laju u banda Gat." Lé sababnyan, peutonyan laju jipinah u banda Gat, saboh lamkawan banda Filistin nyang laén.
9 Teuma bak watée peuto nyan ka trok keunan, laju TUHAN geuhuköm teuma banda nyan dan teuka kheueh teumakot nyang lumpah rayeuk. Peunduduek banda nyan bah kheueh nyan nyang muda meunan cit nyang tuha laju geuhuköm dengon geupeutimoh keumong-keumong nyang lumpah brat dan keubiet meubaya ateueh tuboh awaknyan.
10 Laju Peuto Peujanjian nyan ji intat teuma u Ekron, saboh banda lamkawan banda Filistin nyang laén. Óh ka trok peuto nyan keunan, peunduduek disinan laju jikliek ngon geumeuhôi, "Peuto Peujanjian Allah Israel nyan ka jiba keunoe mangat jijakpoh maté geutanyoe banmandum."
11 Sabab nyan awaknyan jijakhôi banmandum raja Filistin mangat jimeusapat dan jieugah, "Neupeuriwang kheueh laju Peuto Peujanjian Israel nyan ubak teumpat jih mangat bék geupoh geutanyoe dan keuluwarga geutanyoe." Bansaboh banda nyan ka jeuet keuteumakot ngon karu riôh hana meuteuntée sabab Po teu Allah ka geuhuköm peunduduek banda nyan deungon keubiet that brat.
12 Ureuëng-ureuëng nyang hana maté, jitimoh lé peunyakét-peunyakét keumong nyan, sampoe peunduduek bandanyan laju jitawök sira jikliek ubak dewa-dewa awaknyan, jilakée tulông.


text:
Hakém-Hakém
Chapter 17
Na sidroe ureuëng agam nyang nan jih Mikha. Gobnyan tinggai di daerah meugunong-gunong jitamong u dalam wilayah Efraim.
2 Bak siuroe geupeugah lé gobnyan ubak mak geuhnyan, "Ma, bak watée droeneueh geumadôh siribée sireutôh péng pirak, na ulôn deungoe droeneueh neukutok si pancurinyan. Nyoepat, mak, péng nyan! Ulôn kheueh nyang cue péng nyan." Geujaweueb lé mak geuhnyan, "Seumoga droe kheueh geubri beureukat lé TUHAN, hai aneuëk ulôn!"
3 Mikha laju geupulang péng nyan ubak mak geuh, laju lé mak geuhnyan geupeugah, "Mangat gata, hai aneuëk ulôn, leupah nibak kutokan nyang ka ulôn peugah nyan, ulôn peuseumah piraknyoe ubak TUHAN mangat jeuet teungui teupeuget patong kayée nyang teuseupoh deungon pirak. Jadi péng nyan ulôn peuriwang ubak gata."
4 Teuma óh kalheueh Mikha jijok pulang lom péng nyan ubak mak jihnyan, di mak nyan laju geucok dua reutôh keupeng nyan, dan atranyan laju geubri ubak tumpeun nyang peuget pirak. Laju gobnyan jiyue ubak tumpeun nyan mangat jipeuget saboh patong kayée nyang teu seupoh deungon pirak nyan. Óh lheuehnyan patong nyan laju jipeuduek dirumoh Mikha.
5 Di Mikha keudroe ka na nibak gobnyan saboh teumpat teumpat iébadat. Lé gobnyan geupeuget na meupadub boh patong beurala dan siôn efod laju geuangkat sidroe lamkawan aneuëk gobnyan nyang agam jeuet keu teungku imeum.
6 Nibak watéenyan bansa Israel gohlom na raja; tieb-tieb ureuëng beubaih jipeubuet peue nyang jianggab nyan beutôi.
7 Bak watéenyan cit teuma na sidroe ureuëng muda nibak sukée Lewi. Dilée gobnyan tinggai di Betlehem di dalam wilayah ureuëng Yehuda.
8 Teuma jinoenyoe ureuëng nyan ka jitinggai di bandanyan dan teungoh jijak mita teumpat tinggai nyang laén. Nibak meuneujak, gobnyan trok laju nibak rumoh Mikha di daerah meugunong-gunong Efraim.
9 Mikha geutanyong ubak ureuëngnyan, "Gata nyoe ureuëng pané?" Ureuëngnyan jijaweueb, "Ulôn ureuëng Lewi nibak Betlehem di Yehuda. Ulôn nyoe teungoh lôn mita teumpat tinggai."
10 Geupeugah lé Mikha, "Gata tinggai mantong deungon ulôn disinoe, mangat gata jeuet keupeunasihat dan teungku imeum kamoe. Singoh ulôn bri keu gata siploh péng pirak tieb-tieb thon, meunan cit teuma deungon peukayan dan peunajoh."
11 Di aneuëk muda ureuëng Lewi nyan laju situju, laju teuma gobnyan geuangkat lé Mikha jeuet keu teungku imeum jih. Gobnyan tinggai di rumoh Mikha dan geupeusaneut jihnyan lagée aneuëk droe gobnyan keudroe.
13 Teuma geupeugah lé Mikha, "Nyan, jinoenyoe ulôn yakén bahwa TUHAN teuma geupeugét nyang get keu ulôn sabab ka na sidroe ureuëng Lewi nyang jeuet keu teungku imeum nibak ulôn."


text:
1 Korintus
Chapter 16
Jinoenyoe keuhai péng nyang keuneuk gata sumbang keuseusamoe ureuëng Kristen, jinoenyoe ulôn peugah bak gata mangat gata peubuet saban lagée peutunyok nyang ka ulôn jok bak jeumaáh-jeumaáh nyang na di Galatia.
2 Bak uroe phon tieb-tieb uroe aleuhat, bah kheueh Gata banmandum takeubah péng, maséng-maséng sisuai ngon padubna hase hareukat jih. Keubah kheueh péng nyan sampoe ulôn teuka, ngon lagée nyan watée trok bak watée jih singoh hana peureulée le gata peusapat.
3 Teuma meunyoe ulôn ka trok, ulôn teuma lôn yue jak ureuëng-ureuëng nyang ka gata situju. Ulôn kujok bak ureuëng nyan surat peu intat, mangat awaknyan jiba péng sumbangan nyan u Yerusalem.
4 Dan meunyoe deuh jih gét ulôn pih kujak ngon awaknyan, teuma ulôn kujak meusajan-sajan ngon awaknyan.
5 Ulôn lôn jaksaweue gata óh ka lheueh lôn jak rot Mekadonia, sabab ulôn kana niet keuneuk jak rot nyan.
6 Jeuet mantong ulôn tinggai sikeujab ngon gata, mungken watée musém sijuek. Óh ka lheueh nyan gata meuteumé tatulông ulôn watée ulôn jak u teumpat laén.
7 Ulôn hana kutem kusaweue gata meunyoe keuneuk piôh mantong. Tuhan geubri idhin keulôn, ulôn keuneuk tinggai beutreb bacut ngon gata.
8 Teungoh lôn tinggai lam banda nyoe, di Efesus, trok ubak uroe Pentakosta.
9 Jai that nyang watée jih nibak teumpat nyoe nyang jeuet teupeubuet keu buet-buet nyang na manfaát, bah pi jai that teuma ureuëng nyang hana galak.
10 Meunyoe Timotius teuka, sambot kheueh jihnyan ngon gét mangat jihnyan meurasa harok lamkawan gata, sabab jihnyan saban lagée ulôn nyang mubuet keu Tuhan.
11 Bék sampoe na ureuëng nyang jianggab enteng keu jihnyan. Tulông kheueh jihnyan mangat jihnyan hase jiwoe lom teuma ubak ulôn ngon seulamat, sabab ulôn kupreh jihnyan jiwoe meusajan ngon syedara-syedara nyang laén.
12 Keuhai syedara tanyoe nyang nan jih Apolos, kana padub goe ulôn yue bak jih mangat jihnyan meusajan ngon syedara nyang laén jijak saweue gata. Teuma jihnyan gohlom meurasa yakén bahwa jihnyan meuseuti jijak jinoenyoe. Teuma meunyoe na watée singoh, ka teuntée jihnyan teuma jijak.
13 Beuaté-até dan waspada kheueh gata dan beukong lam udeb gata sibagoe ureuëng Kristen. Meutindak kheueh ngon beuhe dan beuteuga kheueh.
14 Banmandum nyang gata peubuet, peubuet kheueh ngon gaséh.
15 Gata teuntée taturi keu Stefanus dan keuluwarga jih; awaknyan nyang phon-phon that jeuet keu ureuëng Kristen di Akhaya. Awaknyan ngon sipeunoh até jimubuet khusos jilayani umat Allah.
16 Ulôn yue bak gata ngon biet-biet mangat gata seutôt pimpénan ureuëng-ureuëng nyang lagée nyan, dan ureuëng-ureuëng laén nyang jimubuet sajan dan jilayani meusajan ngon awaknyan.
17 Ulôn galak that ngon teuka Stefanus nyan, Fortunatus dan Akhaikus. Awaknyan na kheueh geunantoe gata nibak ulôn.
18 Awaknyan ka jipeujeuet até ulôn mangat lumpah na, lagée awaknyan ka jipeumangat até gata. Ureuëng-ureuëng nyang lagée nyan meuseuti teuhareuga.
19 Jeumaáh-jeumaáh nyang na di Asia jipeutrok saleuem keu gata. Akwila dan Priskila dan jeumaáh nyang meugumpôi dirumoh awaknyan jikirém saleuem Kristen nyang that-that geumbira.
20 Banmandum syedara nyang na disinoe jipeutrok saleuem keu gata. Meubôt-bôt saleuem kheueh ngon meusra sibagoe syedara lam Kristen.
21 Ulôn tamah disinoe saleuem nyang lôn tuléh keudroe: saleuem nibak ulôn, Paulus. 22 Ureuëng nyang hana jigaséh keu Tuhan, bah kheueh jihnyan keunong kutok! Maranatha -- Tuhan kamoe, teuka kheueh!
23 Seumoga Tuhan Isa geubri beureukat keu Gata.
24 Teurimong gaséh keu gata mandum nyang meusaboh ngon Isa Almaseh.


text:
Zabur
Chapter 77
Keu teupimpén kor. Meunurot: Yedutun. Zabur Asaf.
2 Deungon su meuleungkeng ulôn meuhôi ubak Po teu Allah; deungon meuleungkeng ulôn meulakée, dan Gobnyan geudeungoe ulôn.
3 Watée ulôn meukarat ulôn meudoá ubak TUHAN; simalam suntok ulôn leueng paleuet ngon meudoá hana reuda, teuma até ulôn hánjitem teuhibo.
4 Meunyoe ulôn ingat Po teu Allah, ulôn aloh alah, meunyoe ulôn teumanung, até lôn seumaken leusu.
5 TUHAN geupeujeuet ulôn hana hase teungéut meunyoe ka malam, ulôn geulisah sampoe hana hase lôn peugah haba.
6 Ulôn pike uroe-uroe nyang ka lheueh, ulôn ingat-ingat dan lôn manueng thon-thon nyang u likot.
7 Watée malam sabe lôn pike, dan jitanyong lam até,
8 "Peu kheueh siumu masa TUHAN geutulak dan hana geutem deungoe le?
9 Peu kheueh Gobnyan ka geupiôh geugaséh kamoe? Dan peu kheueh Gobnyan hana geutem le geupeupeunoh janji?
10 Peu kheueh ka tuwoe Allah keu gaséh sayang? Dan peu kheueh Gobnyan ka beungéh sampoe ka hanale rasa weueh?"
11 Laju ulôn peugah, "Nyoe kheueh nyang jeuet keupeunyakét até ulôn, bahwa Nyang Mahamanyang hana meukuasa le."
12 Ulôn keuneuk peuingat buet-buet Droeneueh, ya TUHAN, lôn ingat keuajaéban-keuajaéban Droeneueh yoh masa ilée.
13 Ulôn keuneuk manueng peue mantong nyang ka Droeneueh peubuet, dan ulôn pike karya-karya Droeneueh nyang hebat.
14 Ya Allah, peue mantong buet Droeneueh na kheueh suci, soe kheueh nyang na rayeuk jih saban ngon Allah kamoe?
15 Droeneueh kheueh nyang ka neupeubuet banmandum buet nyang ajaéb, kuasa Droeneueh ka neupeuleumah ubak bansa-bansa.
16 Deungon meubagoe teunaga Droeneueh neupeubeubaih umat Droeneueh, keuturonan Nabi Yakub dan Nabi Yusuf.
17 Meunyoe jingieng Droeneueh, ya Allah, ié pi jiteuka yo, meunan cit, deungon tuwie ié laôt jiteuka yo nyang hana teukira.
18 Awan jipeutron ujeuen, geulanteue ngon gogo hana reuda; kilat muble-ble jiseumama keudeh keunoe.
19 Geulanteue jimeusu ban salamle, dan kilat muble-ble jiseumama, bumoe meuguncang ngon meusu meukrab-krab.
20 Droeneueh neujak rot lam umbak, neujeumeurang laôt, teuma bakat Droeneueh hana teutinggai.
21 Lagée ureuëng meurabe Droeneueh tunton umat Droeneueh, deungon peurantaraan Nabi Musa dan Nabi Harun.


text:
1 Korintus
Chapter 14
Gata useuha kheueh beugata gaséh keu ureuëng laén. Dan useuha kheueh teuma keu gata teurimong karonya-karonya nyang geubri lé Roh Allah, nyang paleng peunteng na kheueh hase keu gata peusampoe reuncana-reuncana Allah ubak manusia.
2 Ureuëng nyang meututoe lam basa nyang ajaéb, ureuëng nyan kon jimeututoe bak manusia; teuma jimarit ngon Po teu Allah. Hana ureuëng nyang muphom peue nyang jipeugah, sabab Roh Allah kheueh nyang jeuet keusabab jipeugah hai-hai nyang teuma geuteupeue lé Po teu Allah.
3 Teuma keu ureuëng nyang peutrok haba nyang teuka nibak Allah, laju jipeutrok ubak manusia; keu teupeuteuga awaknyan, keu teubri seumangat bak awaknyan dan keu teupeumangat awaknyan.
4 Ureuëng nyang meututoe haba lam basa nyang ajaéb na kheueh jipeukong droe jih keudroe, seudangkan ureuëng nyang peusampoe haba nyang teuka nibak Allah jitulông jeumaáh mangat meutamah maju.
5 Keubiet gét lumpah na meunyoe Gata banmandum hase tameututoe ngon mubagoe basa nyang ajaéb. Teuma nyang paleng gét na kheueh meunyoe Gata hase tapeusampoe reuncana-reuncana Allah. Sabab ureuëng nyang peusampoe haba nibak Allah, leubeh rayeuk nibak ureuëng nyang meututoe ngon mubagoe basa nyang ajaéb; laén hai jih meunyoe ureuëng nyang hase jimeututoe ngon mubagoe basa nyang ajaéb nyan hase jipeugah peue nyang jimeututoe nyan, mangat banmandum jeumaáh meuteumé ceufaát jih.
6 Meunyoe ulôn miseue jih lôn jak bak gata dan ulôn meututoe ngon basa-basa nyang ajaéb, keupeue guna jih atra nyan keu gata? Mubacut pih hana meuguna nibak gata! Laén hai jih, meunyoe teupeugah saboh ungkapan nyang teuka nibak Allah, atawa ulôn peugah sapeue-sapeue keuhai Allah, atawa ulôn peusampoe haba nyang teuka nibak Allah, atawa ulôn seumeubeuet.
7 Alat-alat musik nyang hana meunyawöng mubacut pi, lagée suleng ngon keucapi, meunyoe nada-nada jih hana jipeumeuén ngon nyata, pakriban gob jiteupeu lagu peue nyang jipeumeuén nyan?
8 Saboh cuntoh nyang laén lom: meunyoe beureuguih jiyueb ban galak droe, soe ureuëng nyang ka siab keujijak muprang?
9 Meunan cit teuma ngon keumampuan Gata keu gata mariet ngon mubagoe basa nyang ajaéb. Meunyoe gata ngon keusanggopan nyan gata mariet ngon haba nyang hana meuteuntée, hana meusidroe ureuëng pih nyang hase jipeuphom peue nyang Gata peugah nyan. Tutoe haba nyan teuma gadôh hana meuteuntée.
10 Lam donya nyoe na basa nyang lumpah that jai, teuma hana meusaboh pih nibak basa-basa nyan nyang hana meumakna.
11 Teuma meunyoe ulôn hana muphom ngon basa nyang jipeugah lé sidroe-droe ureuëng, ngon lagée nyan, ureuëng nyang peuguna basa nyan na kheueh ureuëng aséng teuhadab ulôn; meunan cit ulôn nibak ureuëng nyan.
12 Meunyoe keu gata keudroe, ulôn kuteupeu gata meuharab that bumeuteumé karonya nibak Roh Allah. Teuma nyang paleng phon, gata useuha kheueh keugata mita keusanggopan nyang jeuet teutulông jeumaáh nyang hase maju.
13 Nyang kheueh sabab jih ureuëng nyang meututoe ngon basa nyang ajaéb, meuseuti jimeulakée ubak Po teu Allah mangat keujih nyan geubri keusanggopan keu jipeutrang peue nyang jipeugah nyan.
14 Sabab meunyoe ulôn meudoá ngon basa nyang ajaéb, roh ulôn beutôi meudoá, teuma pikeran ulôn hana jimubuet.
15 Ngon lagée nyan, peue nyang meuseuti ulôn peubuet? Nyoe nyang teuma ulôn peubuet: Ulôn teuma meudoá ngon roh ulôn, ulôn meudoá cit ngon pikeran lôn. Ulôn teuma meulagu ngon roh ulôn, teuma ulôn pih keuneuek meulagu ngon pikeran lôn.
16 Sabab meunyoe Gata tapeugah teurimong gaséh ubak Allah ngon roh gata mantong, dan na ureuëng laén nyang hana muphom basa ajaéb nyang teuka nibak Roh Po teu Allah nyan, ngon lagée nyan ureuëng laén nyan jipeugah, "Ulôn situju" ateueh doá syukoe gata nyan; sabab jih nyan hana jiteupeu peue nyang Gata peugah.
17 Bah kheueh doá teulakée teurimong gaséh nibak Tuhan nyan keubiet that gét, teuma doá nyan hana meuguna mubacut pi keu ureuëng laén.
18 Ulôn meuteurimong gaséh ubak Po teu Allah sabab ulôn keudroe hase lôn peugah haba lam mubagoe basa nyang ajaéb leubeh nibak Syedara banmandum.
19 Teuma, bak teumpat-teumpat meusapat keuteuseumah Tuhan, ulôn leubeh galak lôn peuguna limong boh tutoe haba nyang hase jimuphom lé gob nibak lôn peuguna meuribée-ribée tutoe haba lam basa nyang ajaéb. Ulôn leubeh galak lagée nyan mangat jeuet lôn peubeuet gob.
20 Syedara-syedara! Bék kheueh gata seumike lagée aneuëk manyak. Lam hai buet nyang jeuhet, bah kheueh gata lagée aneuëk miet. Teuma seumike, bah kheueh gata jeuet keu ureuëng rayeuk.
21 Lam Alkitab na teutuléh lagée nyoe, "Tuhan meufeureuman, 'Ngon peurantaraan ureuëng-ureuëng nyang meututoe ngon basa nyang hana muphom, Ulôn teuma kumariet ngon umat nyoe. Meunan cit ngon peurantaraan ureuëng aséng, Ulôn teuma meututoe haba ngon umat Lôn; bah kheueh meunan, awaknyan teutab hana jitem deungoe nyang ulôn peugah.' " 22 Teumanyoe teupeugah haba ngon meubagoe basa nyang ajaéb na kheueh sibagoe tanda ureuëng nyang hana meuiman, kon keue ureuëng nyang meuiman. Dan karonya nyang teupeusampoe reuncana Allah ubak manusia na kheueh tanda keu ureuëng nyang meuiman, kon keu ureuëng nyang hana meuiman.
23 Ngon sabab nyan, meunyoe seukira jih watée meusapat ngon jeumaáh jimeututoe ngon mubagoe basa nyang ajaéb, laju jiteuka keunan na meupadub droe ureuëng luwa, atawa nyang bukon ureuëng Kristen, teuntée ureuëng nyan teuma jisangka gata kapungoe banmandum!
24 Teuma meunyoe Gata banmandum tapeusampoe haba nibak Po teu Allah, laju jiteuka keunan ureuëng nyang kon Kristen atawa ureuëng luwa, teuma hai-hai nyang Gata peugah lé gata mandum teuma teutunyok ubak desya-desya ureuëng nyan dan teupeujeuet jihnyan sadar nibak desya-desya jih.
25 Hai-hai nyang teusöm lam até jih teuma jipeugah, sampoe ureuëng nyan teuma jipeumiyueb droe laju jiseumah Allah. Ureuëng nyan teuma meungaku bahwa Po teu Allah keubiet-keubiet na lamkawan awaknyan.
26 Ngon lagée nyan syedara-syedara, peue areuti jih keumandum nyan? Meunyoe gata meusapat keu taseumah Tuhan, na nyang meulagu, na nyang seumeubeuet, na nyang peugah sapeue-sapeue nyang teuka nibak Po teu Allah, na nyang meututoe lam basa nyang ajaéb, dan nyang jipeuglah peue nyang jipeugah nyan. Teuma banmandum nyan harôh jipeubuet keu seumeubeuet dan keu nyang keugét banmandum.
27 Meunyoe na keuneuk meututoe lam basa nyang ajaéb, meuseuti dua atawa paleng ramé lhée droe mantong seucara meugantoe-gantoe. Dan meuseuti na nyang peuglah peue nyang jipeugah lé ureuëng nyang meututoe nyan. 28 Meunyoe hana ureuëng nyang hase jipeugah makna tutoe haba awaknyan, teuma ureuëng-ureuëng nyang meututoe lam basa nyang ajaéb nyan harôh seungab lam iébadat jih. Bah kheueh awaknyan jimeututoe lam até mantong ubak Po teu Allah.
29 Dua atawa na lhée droe nyang na haba nibak Allah bah kheueh jipeutrok haba nyan dan nyang laén jipeutimang peue nyang jipeugah nyan.
30 Teuma meunyoe seukira jih haba nyang teuka nibak Po teu Allah teuka nibak ureuëng laén nyang na jiduek lam meusapat nyan, teuma ureuëng nyang teungoh peugah haba, bah kheueh jipiôh.
31 Ngon cara nyang lagée nyan, Syedara-syedara banmandum, sidroe deumi sidroe, jeuet jipeusampoe haba nyang teuka nibak Po teu Allah nyan; mangat banmandum hase jiteurimong peungajaran dan seumaken jeuet keu ureuëng meuiman.
32 Karonya nibak Roh Allah keuteupeusampoe haba nibak Allah hase teukeundali lé ureuëng nyang peusampoe haba nyan.
33 Po teu Allah na kheueh Allah nyang galak keuteureuteb; Gobnyan kon Allah nyang harôk keu buet nyang karu. Lagée nyang ka teupeugét lam banmandum jeumaáh Allah,
34 ureuëng inong bah kheueh jiseungab watée bak teumpat meusapat jeumaáh. Awaknyan hana jeuet jipeugah haba. Awaknyan hana jeuet jimat pimpénan; nyan sisuai ngon huköm agama.
35 Meunyoe awaknyan jikeuneuk teupeue sapeue-sapeue, inong nyan bah kheueh jitanyong hainyan bak lakoe jih di rumoh. Keubiet that malée meunyoe sidroe ureuëng inong jiteumanyong watée bak jeumaáh meusapat.
36 Peu kheueh feureuman Allah teuka nibak gata? Atawa keugata mantong feureuman nyan geupeusampoe?
37 Meunyoe na ureuëng nyang meurasa na karonya keu jipeusampoe haba nyang teuka nibak Po teu Allah, atawa jihnyan na karonya nyang laén nyang teuka nibak Po teu Allah, ureuëng nyan harôh sadar bahwa peue nyang ulôn tuléh nyoe na kheueh peurintah nibak Tuhan.
38 Teuma meunyoe na nyang hana jitem teurimong nyoe, bék kheueh gata pakoe ateueh ureuëng nyan.
39 Ngon sabab nyan, Syedara-syedara, gata useuha kheueh keu gata peusampoe haba nyang teuka nibak Po teu Allah, teuma bék kheueh gatatam ureuëng nyang keuneuk meututoe ngon mubagoe basa nyang ajaéb.
40 Teuma banmandum nyan harôh jipeubuet ngon jroh dan teuatoe.


text:
2 Tawarikh
Chapter 12
Óh ka lheueh keududuekan Rehabeam sibagoe raja meutamah teuga, gobnyan dan banmandum umat Israel laju geupeutuwo ubak huköm TUHAN,
2 dan hana seutia ubak Gobnyan. Lé sababnyan TUHAN geuhuköm awaknyan. Bak thon nyang keulimong keurajeuen Rehabeam, Sisak raja di nanggroe Meusé jijak prang Yerusalem
3 deungon 1.200 geuritan prang, 60.000 sipa-i meuguda, dan lam jeumeulah sipa-i nyang hana teuitong le jih, jitamong cit keunan pasokan Libia, Suki dan Sudan.
4 Awaknyan laju jireubot banda-banda nyang meupageue kuta di Yehuda dan laju trok u Yerusalem.
5 Bak watée nyan Raja Rehabeam dan bubena ureuëng peumimpén Yehuda ka meusapat di Yerusalem sabab jipeuplueng droe nibak Sisak. Nabi Semaya geujak laju ubak awaknyan sira geupeugah, "Lagée nyoe kheueh geupeugah lé TUHAN, 'Gata nyoe ka tatinggai Ulôn, lé nyan bak saát nyoe Ulôn pih Lôn tinggai gata akhéjih gata jikuasa lé Sisak.' "
6 Raja dan dumna peumimpén geuaku bahwa awaknyan ka meudesya. Awaknyan laju jipeugah, "Peue nyang geupeubuet lé TUHAN nyan na kheueh ade."
7 Bak watée geukalon lé TUHAN bahwa awaknyan ka jipeumiyueb droe, TUHAN geupeugah lom ubak Nabi Semaya, meunoe geupeugah, "Sabab awaknyan ka jimeungaku keu desya droe jih, jinoe Ulôn hana Ulôn peupaloe le awaknyan. Ulôn deungon reujang Lôn tulông awaknyan; Yerusalem hana Lôn peuhanco. Bahpi meunan, Sisak
8 teuma jikuasa awaknyan, mangat awaknyan jiteupeu beuda jimeungabdi ubak Ulôn dan meungabdi ubak peunguasa-peunguasa donya."
9 Dan teuka kheueh Raja Sisak jijak prang Yerusalem dan jireubot laju barang-barang nyang meuhareuga nyang na meuteumé didalam Baét TUHAN dan di meuligoe raja, meunan cit deungon peurisai-peurisai méuh nyang geupeugét lé Nabi Sulaiman.
10 Keugeunantoe jih Rehabeam laju geupeugét peurisai-peurisai peurunggu, dan geupeucaya peugét atranyan ubak peuwira nyang kawai babah pintoe geureubang meuligoe.
11 Pajan mantong raja geujak u Baét TUHAN, lé ureuëng peungawai jiba peurisai-peurisai nyan, óh lheuehnyan atra nyan laju jipeuriwang ubak kama jaga.
12 Sabab raja geupeumiyueb droe dikeue TUHAN, dan meunan cit sabab mantong na hai-hai nyang jroh di Yehuda ngon nyan reuda kheueh meureuka TUHAN keu Rehabeam hana jeuet geupeupaloe raja nyan mubacut pih.
13 Rehabeam geumat peurintah di Yerusalem dan keukuasaan gobnyan sampoe rayeuk. Gobnyan meu umu 41 thon bak watée teu baiát jeuet keuraja, dan geumat peurintah na 17 thon treb jih di Yerusalem, banda nyang nibak mandum wilayah Israel geupiléh lé TUHAN mangat jeuet keu teumpat iébadat ubak Gobnyan. Nan ma Rehabeam na kheueh Naama asai di nanggroe Amon.
14 Rehabeam jipeubuet jeuhet sabab hana jiuseuha jipeubuet buet lagée kheun TUHAN.
15 Kisah keuhai Rehabeam awaiphon sampoe akhé dan silsilah gobnyan ka teucetet lam kitab Seujarah Nabi Semaya dan lam kitab Seujarah Nabi Ido. Lamkawan Rehabeam dan Yerobeam hana putôh na sabe prang.
16 Rehabeam meuninggai donya dan teukubu di lampôh jrat raja-raja Banda Nabi Daud. Abia aneuëk gobnyan nyang agam teubaiát jeuet keuraja keugeunantoe gobnyan.


text:
Wikipedia:Gamba peuniléh/2014
Gamba Peuniléh bak Buleuen Duwablaih 2014[peusaneut nè]
hana gamba
Gamba Peuniléh bak Buleuen Siblaih 2014[peusaneut nè]
hana gamba
Gamba Peuniléh bak Buleuen Siplôh 2014[peusaneut nè]
Kamèng Seupanyo (Capra pyrenaica hispanica) di ateuh batèe di El Torcal, Andalusia.
(rayek gamba: 4.607 × 3.200)
Gamba nyoe na lam izin: Creative Commons Attribution-Share Alike 3.0 Unported
Gamba Peuniléh bak Buleuen Sikureueng 2014[peusaneut nè]
Sidroe ureueng nyang geuleung jaroe geumeudo'a lam Meuseujid al-Haram, Meukah.
(rayek gamba: 1.600 × 1.200)
Gamba nyoe na lam izin: Creative Commons Attribution-Share Alike 2.5 Generic
Gamba Peuniléh bak Buleuen Lapan 2014[peusaneut nè]
Seuramoe Meuseujid Rayek Syèh Zayéd di Abu Dhabi, Uni Emirat Arab.
(rayek gamba: 3.000 × 2.000)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Tujôh 2014[peusaneut nè]
Gunong Rinjani di Pulo Lombok, Nusa Teunggara Barat.
(rayek gamba: 5.814 × 1.692)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Nam 2014[peusaneut nè]
Geudông Birô Universitas Syiah Kuala, Banda Acèh.
(rayek gamba: 2.000 × 1.500)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Limöng 2014[peusaneut nè]
Boh pineung nyang mantöng gohlom rayek timoh di leuen Meuseujid Al-Munawwarah, Janthoë
(rayek gamba: 1.800 × 1.200)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Peuët 2014[peusaneut nè]
Tanda lam Meuseujid Raya Baiturrahman, Banda Acèh, nyang meutuléh bak Uroe 14 Buleuen Peuet 1873 Jèndral Köhler maté lam Prang Acèh watèe geumeuprang lam Meuseujid Raya Baiturrahman
(rayek gamba: 3.236 × 2.189)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Lhèe 2014[peusaneut nè]
hana gamba
Gamba Peuniléh bak Buleuen Duwa 2014[peusaneut nè]
Musium Acèh
(rayek gamba: 1.664 × 1.248)
Gamba nyoe na lam izin: Creative Commons Attribution 3.0 Unported
Gamba Peuniléh bak Buleuen Sa 2014[peusaneut nè]
Museum Tsunami Acèh
(rayek gamba: 4.320 × 3.240)
Izin ngui gamba: Creative Commons Attribution-Share Alike 3.0 Unported